amanoisuno/poet huggingface dataset:
聞笛 嚴羽
江上誰家吹笛聲，月明霜白不堪聽。孤舟萬里瀟湘客，一夜歸心滿洞庭。
舟中望落星寺 嚴羽
日暮黄沙壓岸平，江心風浪暗冥冥。南康一望何由到，愁殺舟中指落星。
答李友山山中留別 嚴羽
已恨青山臨渡口，相思回首隔夫君。更堪重到相思處，不見青山見白雲。
秋日 嚴羽
西風催我轉胡牀，坐落秋山午夢凉。蟬老樹深音響別，滿天風雨带斜陽。
新凉 嚴羽
小院新凉水竹通，鳴蟬聲斷晚來風。忽然坐睡瞢騰去，不覺殘書落手中。
臨池 嚴羽
乍凉池館雨初收，菱角蓮房共趁秋。獨恨碧波渾占却，更無賸水浴沙鷗。
北風 嚴羽
夜來雨雪北風顛，吹得波濤欲暗天。世上如今少知己，煩君牢繫釣魚船。
燕 嚴羽
巢破春雛半不存，銜泥空傍主人門。一生巧計輸黄雀，飲啄官倉長子孫。
吳中送友歸豫章 嚴羽
川程極目渺空波，送爾歸舟奈別何。南國音書須早寄，江湖春雁已無多。
臨川送周月船入京 嚴羽
別時把酒已魂銷，別後音書更闃寥。一片離心寄春水，隨君船入浙江潮。
別客 嚴羽
客鬢風霜晚，離亭鼓角聞。念君當此去，把袂不能分。衡霍連秋氣，瀟湘合暮雲。愁心將落葉，向晚共紛紛。
送張季遠入京 嚴羽
手把一枝菊，贈金千里行。山川遥滿目，何處是吳京。飲罷北風起，蕭蕭胡雁聲。東流儻未盡，見我望君情。
訪益上人蘭若 嚴羽
獨尋青蓮宇，行過白沙灘。一徑入松雪，數峰生暮寒。山僧喜客至，林閣借人看。吟罷拂衣去，鐘聲雲外殘。
從軍行  其一 嚴羽
朔風嘶馬動，遥想雁門秋。負劍辭鄉邑，彎弓赴國讎。黄榆連白草，河隴去悠悠。報主男兒事，焉論萬戶侯。
從軍行  其二 嚴羽
翩翩雙白馬，結束向幽燕。借問誰家子，邯鄲俠少年。彎弓隨漢月，拂劍倚胡天。說與單于道，今秋莫近邊。
出塞行 嚴羽
將軍救朔邊，都護上祁連。六郡飛傳檄，三河聚控弦。連營當太白，吹角動胡天。何日匈奴滅，中原得晏然。
關山月 嚴羽
今夜關山月，偏能照馬鞍。盧龍征戍客，圓缺幾回看。遥想金閨裏，應悲玉露寒。黄沙三萬里，何日是長安。
蜀女怨 嚴羽
幾時離月峽，五見紫蘭凋。塞雁隨魂斷，江花逐淚飄。沙頭南北客，京口去來潮。日日無消息，空登萬里橋。
尋寧山人所居 嚴羽
幽人以道隠，結室巖之東。余亦避世客，逢君於此中。鳥因留食至，泉爲煉丹紅。向晚下山去，月高秋色空。
江樓夜月懷故山友人陳聘君吳樗鄉 嚴羽
昨夜江樓月，思君好斷腸。猿聲相應發，山色更青蒼。楚塞來書遠，閩關隔夢長。今朝看愁鬢，爲爾半成霜。
江上有懷上官良史 嚴羽
憶君悵不樂，立馬大江邊。塞雁來無際，驚沙度颯然。客心懸日夜，書札斷雲天。莫作青山老，空爲人所憐。
聞雁 嚴羽
遠客驚秋雁，高樓復異鄉。聲兼邊哨苦，影落楚雲長。此夜頭堪白，他山葉又黄。年年洞庭浪，飄泊更無行。
送上官偉長 嚴羽
歲晚長愁緒，嗟君更遠行。兵戈今日淚，江海故人情。此別幾時見，寒猿一夜鳴。致君相許在，回首壯心驚。
有懷閬風山人 嚴羽
把酒忽惆悵，君今吳楚閒。孤雲隨馬首，風雨隔河關。心事竟何在，此行殊未還。空將百年意，泣向寶刀環。
避亂途中 嚴羽
回首兵戈地，遺黎見幾人。他鄉空白髮，故國又青春。多難堪長客，偷生愧此身。本無匡濟略，歎息謾傷神。
將往豫章留別張少尹父子 嚴羽
江西飛鳥外，極目渺離愁。同侶時催發，征人不可留。江湖雙淚眼，天地一孤舟。揮棹從茲去，空傷旅鬢秋。
懷南昌舊遊 嚴羽
昨在南昌府，清遊不可窮。杯行江色裏，棹進月明中。樓笛吹晴雪，菱歌漾晚風。坐來懷舊迹，萬里一飄蓬。
寄山中同志 嚴羽
我有三足麂，放之在碧山。別來幾千日，昨夢忽乘還。松色入天盡，巖花落地閒。憑君一問訊，沿月上潺湲。
望西山 嚴羽
西山橫翠新，中隠古仙真。笑取玉麈尾，揖茲丹霞人。雲從石洞出，月落滄江頻。予亦將高卧，藤蘿挂葛巾。
秋夜臨汝館懷友人陳聘君頼竹莊 嚴羽
秋聲動梧竹，月色滿庭蕪。此夕懷良友，天涯各一隅。飛飛羣過雁，切切未栖烏。安得從君去，扁舟駕五湖。
樟樹鎮醉後題 嚴羽
吾憐樟樹好，取醉欲無還。酒壓鵝兒色，辭歌雉子斑。朱樓當碧水，紅日下青山。興罷揚鞭去，蒼蒼煙霧閒。
張奕見訪逆旅 嚴羽
歲晚傷爲旅，君來適慰情。郊扉寒少色，江渚夜多聲。報國憐他日，爲儒愧此生。那言離合際，更觸壯心驚。
豫章城 嚴羽
愛此城高處，回鞭醉每醒。江花兩岸白，煙樹一行青。雲學山舒態，天隨水賦形。吾多徐孺子，獨向此沈冥。
江行 嚴羽
暝色蒹葭外，蒼茫旅眺情。殘雲和雁斷，新月带潮生。天到水中盡，舟隨樹杪行。離家今幾宿，厭聽棹歌聲。
舟中苦熱 嚴羽
舟行何太熱，岸上莽塵沙。閃閃浪頻過，昏昏日又斜。年衰愁作客，秋近苦思家。蝗旱三千里，江淮兒女嗟。
江上泊舟 嚴羽
天際長愁客，沙邊舊驛亭。風低江浦雁，雪暗夜船鐙。窮老嗟身拙，狂歌畏酒醒。此生何定著，江漢一浮萍。
逢戴式之往南方 嚴羽
此老相逢日，中原正用兵。黄塵空北望，白首更南征。今古悲秋意，江湖惜別情。幾時羣盜滅，匹馬會神京。
塞下 嚴羽
鞍馬連年出，關河萬里賒。將軍思報國，壯士恥還家。大漠春無草，天山雪作花。誰憐李都尉，白首沒胡沙。
吳江春望 嚴羽
客有東南別，憑高正憶家。青春江上草，湖日岸頭沙。去鳥無邊盡，歸帆幾處斜。音徽不可問，惆悵結瑶華。
閒居寄友 嚴羽
蕭條遺世心，江海坐來深。擁褐閒窺沼，思山欲借琴。有幡煙際寺，無葉水邊林。不見同袍友，憑誰伴苦吟。
天末遇周子俊自行在還言石屏消息 嚴羽
不見石屏老，相逢問客船。長沙聞近別，行在定虛傳。兵革來書斷，江湖望眼穿。他時同話此，把臂喜應顛。
喜友人相訪擬韋蘇州作 嚴羽
朝朝竹林院，閉戶讀殘書。几閣晨風入，荒郊寒露餘。故人步屧至，清坐每踟躕。輟卷還留興，漱泉同飯蔬。
有感六首  其一 嚴羽
誤喜殘胡滅，那知患更長。黄雲新戰路，白骨舊沙場。巴蜀連年哭，江淮幾郡瘡。襄陽根本地，回首一悲傷。
有感六首  其二 嚴羽
哀痛天災日，絲綸罪己深。王師曾北伐，胡馬尚南侵。謀國知誰計，和親豈聖心。願聞修實德，聽納諫臣箴。
有感六首  其三 嚴羽
聞道單于使，年來入國頻。聖朝思息戰，異域請和親。今日唐虞際，羣公社稷臣。不妨盟墨詐，須戒覆車新。
有感六首  其四 嚴羽
災異時時見，羣情恐懼中。修攘今日急，反側向來同。社稷堪多難，安危係數公。殘生江海去，老作一漁翁。
有感六首  其五 嚴羽
陛下春秋盛，謙卑每責躬。得無勞聖慮，猶未定儲宮。付託關神器，乾坤在至公。早聞宣詔冊，歡喜萬方同。
有感六首  其六 嚴羽
傳聞降北將，猶未悔狂圖。忍召豺狼入，甘先矢石驅。聖朝何負汝，天意屬亡胡。試看山東寇，如今更有無。
三衢邂逅周月船論心數日臨分賦此二首  其一 嚴羽
同是江湖客，居然歲月多。心期看白髮，歸夢付滄波。子去見家遠，吾衰奈別何。幾時船上月，載酒定相過。
三衢邂逅周月船論心數日臨分賦此二首  其二 嚴羽
戎馬相逢日，那知復此閒。客愁詩莫遣，世事酒相關。江上孤舟在，天隅兩鬢斑。更將憂國淚，滿袖送君還。
秋日廬陵送杜子野還攝鍾陵糾掾 嚴羽
暫見還分手，誰能不黯然。去帆蘆葉浦，別酒菊花天。他日思良會，空囊檢贈篇。鍾陵有雁過，莫忘尺書傳。
臨川逢鄭遐之雲夢 嚴羽
天涯十載無窮恨，老淚鐙前語罷垂。明發又爲千里別，相思應盡一生期。洞庭波浪帆開晚，雲夢蒹葭鳥去遲。世亂音書到何日，關河一望不勝悲。
再送頼成之出都 嚴羽
天際晴霞欲變春，高樓分手淚沾巾。荆吳渺渺孤舟遠，江海悠悠白髮新。萬事蹉跎堪更問，十年離別亦何頻。江村幾處梅花發，明日相思是旅人。
將之潯陽途中寄諸從昆弟 嚴羽
渺渺孤帆去幾程，悠悠天際望湓城。一身避亂辭鄉國，千里相思隔弟兄。猨叫匡廬寒暮色，雁過彭蠡带秋聲。江湖此去方漂泊，腸斷風塵遠別情。
紫霞樓夜飲 嚴羽
西樓孤絕倚天青，我愛明河對戶橫。露滿碧梧風屢起，煙消綠嶠月初生。仙人共酌丹霞酒，逸侶同吹白玉笙。不向此時窮笑傲，更從何處豁高情。
客中別表叔吳季高 嚴羽
悠悠遠別半生悲，白日相逢又語離。海內風塵驚不定，天邊消息到何時。洞庭旅雁春歸盡，瓜步寒潮夜落遲。惆悵孤舟從此去，江湖未敢定前期。
和上官偉長蕪城晚眺 嚴羽
平蕪古堞暮蕭條，歸思馮高黯未消。京口寒煙鴉外滅，歷陽秋色雁邊遥。晴江木落長疑雨，暗浦風多欲上潮。惆悵此時頻極目，江南江北路迢迢。
寄郭招甫時在潯陽 嚴羽
夢向三江買釣船，挂帆西去白雲邊。窗開曉色香鑪現，門落寒聲瀑布懸。百年酒興陶彭澤，四海詩名孟浩然。何日真尋塵外迹，焚香酌茗話先賢。
登滕王閣 嚴羽
高閣馮空浩蕩開，當時遺跡幾荒苔。煙含晚市悠悠見，沙带澄潭渺渺回。此日登臨分壯氣，百年淪落憶雄材。可憐萬古神交意，日暮荒凉一歎哀。
早春寄潛齋王史君 嚴羽
昏昏醉睡慵朝起，日日柴門待暖開。春至任從花鳥笑，客來還仗酒罇陪。移舟動覓依江柳，策杖時能訪早梅。忽憶使君聯騎出，此時乘興幾銜杯。
送崔九過丹陽却上荆門省親 嚴羽
江國歸心一雁牽，河樓分手數杯傳。千崖萬壑秋聲裏，匹馬孤帆落照邊。牛渚寒波翻極浦，荆門晚樹合遥天。他時莫枉瑶華問，南北相思各渺然。
舟中寄漢陽故人 嚴羽
浦口停留待信風，城邊落日亂流通。梧桐院落秋聲裏，橘柚人家晚照中。棹歌幾處驚寒切，砧響千村入耳同。日日愁心西北望，漢陽楓葉落無窮。
夜泊 嚴羽
夜聞估客送將歸，葭菼蕭條月色微。萬里江湖何處極，孤舟鴻雁自相依。杯拋黄菊乾賒酒，城掩清砧罷擣衣。不奈此時心斷絕，長沙南去故人稀。
送吳儀甫之合淝謁杜帥 嚴羽
丁年劍氣欲凌雲，況復才華迥不羣。投筆幾回思出塞，賦詩此日去從軍。沙場青草時差緩，淝水紅旗捷屢聞。玉帳元戎桑梓舊，行看幕府策奇勳。
楚江晚思 嚴羽
旅思遥遥倦向南，誰家煙火起晴嵐。孤城歸鳥連寒角，極浦斜陽带遠帆。楓葉自能悲楚客，竹枝何用怨江潭。今朝欲寫風波恨，千里書成手自緘。
送趙立道赴闕仍試春官即事感興因成五十韻 嚴羽
嗣聖中天日，遺氓憶漢時。一王新盛禮，萬國賀重熙。官爵霑寰宇，光明冠本支。窮冬辭老母，吉日赴京師。祖席明斜照，寒江結暮澌。停杯愁把袂，立馬語臨期。草動春前色，梅繁雪後枝。湖山饒逸興，士友重遊嬉。菱唱工迷客，荷舟穩放維。土風珍縞带，吳饌熟蓴絲。塔寺開金碧，樓臺漾淼瀰。雲連句踐國，江動伍員祠。閶闔春朝早，觚稜霽景遲。柳迎仙仗輭，花簇御樓欹。苜蓿來宛馬，櫻桃薦寢帷。周家千歲歷，漢殿萬年卮。駐蹕山川遠，櫜弓歲月移。天俄憂杞國，日再仰咸池。弓劍羣臣淚，園陵故國悲。乾坤開帝統，雨露豁宸私。蜂蠆何爲爾，豺狼欲問誰。箭流元帥幙，城立叛營旗。國體存矜恤，皇猷務遠綏。且從鷹一飽，自待虎雙疲。復說京西亂，愁連蜀道危。倉皇分隊伍，指點護藩籬。狙詐終勞馭，遊魂不足羈。幾年腥戰血，今日痛瘡痍。宗社神靈在，邦家德澤遺。會聞淝水捷，可復雁門踦。草詔詞頭切，蒲輪禮意卑。賢良多選拔，社稷在扶持。舉動新羣目，經綸佇一夔。長沙何遽往，鄭卜竟堪疑。莫以朝廷重，翻令盜竊窺。稍懲鷹隼擊，庶使鳳凰儀。薪膽方無倦，輿圖正入披。王孫思報國，天府待忠詞。世道多爲忌，波流幸勿隨。從容陳古昔，感慨論邊陲。仕進雖云始，平生見在茲。青氈今可復，彩服更相宜。漂泊微軀老，蹉跎困翮垂。黻材元自逸，正論竟焉裨。誤賞騷人作，深慙國士知。叫閽時已晚，鳴劍志空馳。鬰鬰驅流俗，悠悠歎亂離。羊裘終隠去，漁釣復何之。出處從今隔，飛騰不可追。濟時須俊傑，願覩中興期。
庚寅紀亂 嚴羽
承平盜賊起，喪亂降自天。荼毒恣兩道，兵戈浩相纏。此邦禍最酷，賤子忍具言。朝廷討亂初，誰任主將權。輜重道閒來，隠隠何闐闐。殿前盡貔虎，所向當無堅。組練照川明，戈戟耀日鮮。父老當時言，此賊不容吞。軍興法律在，進退非得專。奈何忽舍去，屯壘隨之遷。留兵不五百，當賊逾數千。英英胡將軍，策馬奮獨先。出入突且擊，勢絕飄風旋。殺賊不知數，屍骸相疊穿。誰謂散復來，其徒奈實繁。須臾塞城郭，合沓迷妖氛。將軍怒一呼，誓死報國恩。拔劍復入陣，鼓聲俄不聞。哀哉失壯士，白日爲之昏。嗟彼城中人，欲生無由緣。連頭受屠戮，赤族罹禍冤。妻孥悉驅虜，道路號相牽。或有小失意，性命無由全。言語方出口，腰領已不連。婉婉閨中女，未嘗窺戶邊。白刃斥之去，不許暫稽延。回頭顧父母，父母安敢憐。所掠靡孑遺，囊擔無虛肩。衣冠困奴隸，怒駡仍笞鞭。又有脫鋒刃，多化爲魚黿。途窮勢復迫，忽若忘重淵。倉卒所傳誤，投身空棄捐。嬰兒或在抱，粉黛猶儼然。沙磧腥人腸，銜啄集烏鳶。嗚呼彼蒼天，念此胡罪愆。比者因亂定，南歸經舊廛。豈徒人民非，莫辨陌與阡。所見但荆棘，狐狸對我蹲。坡陁流血地，靡靡生寒煙。城頭遇老翁，行淚爲余論。云賊破城時，賊初攻南門。大軍血戰久，家得扶我奔。所免有萬計，皆我胡君恩。不然盡魚肉，遺黎何有焉。語罷復嗚咽，余亦涕泗漣。軍旅苦轉輸，饑饉仍薦臻。瘡痍莽未復，千里惟空村。白骨不知誰，無人爲招魂。四郊實多此，仁者宜惻然。近喜大告捷，所俘悉已還。凶渠戮廟社，黨類歸之田。當知釜中魚，貸爾喘息懸。胡爲迭恃險，高壘猶山巔。蠻獠本異性，土風來有年。力屈勢暫伏，乞降非惡悛。脅從固罔治，羣醜豈盡原。反覆恐難料，安危仗諸賢。此師不再舉，乘時須勉旃。國家刑罸在，廟算必不偏。感時鬚髮白，憂國空拳拳。
贈呂仲祥 嚴羽
雲中誦招隠，高卧閑琴尊。忽有呂夫子，清晨叩我門。夫子忠烈後，家聲四海聞。神交三十載，方此挹清芬。吾道識宗主，文章詔討論。期我名山遊，招我出塵紛。伊余抱病久，局促滯中園。平生海嶽交，零落今誰存。今日對夫子，使我開心魂。忽覺此身去，萬里如空雲。已見赤城霞，疑聞天姥猨。世道久崩迫，誰將玄化分。濛濛六合閒，莽莽塵沙昏。所以賢達士，甘將麋鹿羣。終欲從夫子，超然淩紫氛。松閒兩白鶴，爾實聞斯言。
登豫章城感懷 嚴羽
憂來不自得，登城望高天。寒雲四面起，朔氣下長川。脫劍且却座，君知心惘然。奈何平生志，鬰抑江湖閒。凜凜秋風來，茫茫落日晚。長憂生白髮，沈想忘朝飯。向來經濟士，本自碌碌人。蕭曹刀筆吏，樊灌市井臣。徒步取勳業，漢道爲光新。我今何爲者，飄飄去鄉國。狂歌豫章城，醉卧風江碧。但取英雄笑，終慙倜儻生。名當以德載，事恥因人成。獨酌還獨酌，哀歌還寂寞。安得淩風翰，爲君拂寥邈。
夢中作 嚴羽
少小尚奇節，無意縛珪組。遠遊江海閒，登高屢懷古。前朝英雄事，約略皆可覩。將軍策單馬，談笑有荆楚。高視蔑袁曹，氣已蓋寰宇。天未豁壯圖，人空坐崩沮。丈夫生一世，成敗固有主。要非儓儗人，未死名已腐。夫何千載後，亦忝趨大府。主人敬愛客，開宴臨長浦。高論極興亡，歷覽窮川渚。殷勤芳草贈，窈窕邯鄲舞。媿無登樓作，一旦濫推許。懷哉揮此觴，別路如風雨。
劉荆州答 嚴羽
皇漢失中德，四海橫雕戈。驚塵暗九有，豺虎臨長河。流人滿川谷，積屍亂如麻。關洛既蕩析，楚壤空嵯峨。謬當牧守寄，無以救時訛。竟貽百代誚，家世隨蹉跎。安知千載下，夫子感慨多。人生固有志，成敗飄風過。且復登城隅，逍遥望山河。日暮襄漢碧，鳬鴨遊輕波。何以慰我心，玄熊閒黄駞。清觴宜城酒，二八邯鄲歌。願言寫懷抱，聯用寬吾家。勿言此歡易，樂罷歸無何。
廬陵客館雨霽登樓言懷寄友 嚴羽
終日坐汾淟，邈然無少欣。登樓一周覽，始見萬山羣。微雨洗殘暑，青天卷浮雲。襟懷兩廓落，朗若見夫君。見君君何在，顧影還獨笑。吏非金門遊，隠異滄浪調。江明秋月白，山空夜猨嘯。徒事百卷文，未返一竿釣。留滯豈勝愁，非君誰與謀。水寒終赴海，雁遠暫賓秋。舉世不可語，猶當傲巢由。贈君三尺劍，永駕五湖舟。
送嚴次山 嚴羽
四年棲嶺表，三歲客海東。人生貴安適，奔走成何功。去年喜歸來，山花春蒙茸。弟姪各捧觴，一笑生華風。南山多紫芝，北山多白薇。雲空汗漫臺，月午生凉輝。俯仰僅一載，脂車復征西。豈以丈夫志，萬里猶庭闈。豈以名山川，待公親品題。故園松桂林，一一含貞姿。何時賦歸來，毋令久凝思。
豫章留別諸公 嚴羽
登艫眺海日，涉島聽江猨。何意豫章國，還著孤蓬根。經過徐孺宅，出入洪喬門。昔看秋葉落，今見荷花繁。頗躭山水趣，正愜朋從溫。窮秋催客去，獨帆若雲奔。追攀感數子，酒襟餘淚痕。既傷歲月晚，復戀煙霞樽。歡樂無定序，聚散同朝昏。丈夫志四海，別離何足論。
遊臨江慧力寺 嚴羽
舟中望古剎，川上移琴樽。隠隠林閣見，迢迢鍾梵聞。列岫不離席，驚濤常在門。風帆與沙鳥，汎汎隨朝昏。天高一幡挂，靜室衆香焚。煙起多近郭，鴉歸無遠村。松際上微雪，經聲來暮猨。賞惟靜者契，法對高僧論。安得息塵駕，永懷贍獨園。明朝別此去，惆悵滿松雲。
山居即事 嚴羽
稍欣入林深，已覺煩慮屏。霜果垂秋山，歸禽度嵐嶺。紛紛葉易積，漠漠雲欲盛。磵戶寂無人，松蘿窅然暝。惟聞山鳥嗁，月出柴門靜。終歲寡持醪，延歡聊煮茗。羣書北窗下，帙亂誰能整。
遊仙六首  其一 嚴羽
秋閒夜瑟瑟，月露明團團。褰衣步澗月，忽見雙飛鸞。上有騰空仙，天風飄佩環。清歌映巖谷，粲若玉煉顔。願升綠雲去，隨君向仙關。嚥食長不老，何用思人閒。
遊仙六首  其二 嚴羽
憶讀玲瓏篇，來往虛皇閣。空見白芙蓉，秋風幾凋落。昨逢紫陽君，共有丹臺約。下視塵埃中，冠纓縛猨玃。世事行若此，悠悠復何託。
遊仙六首  其三 嚴羽
五老出東南，崔嵬相閒隔。清晨登絕頂，處處仙人跡。朱霞散九光，巖谷好顔色。回首空澄湖，黄濤正喧擊。石上弦素琴，神歡心自清。仙童三四人，忽來左右聽。嘹嘹誦金書，勸我餐瑶瓊。贈我一玉麈，邀我淩雲行。舍琴與之去，恍惚在蓬瀛。
遊仙六首  其四 嚴羽
朝別簡寂觀，夜行石徑谿。谿光照厓綠，月色正相宜。石上三道士，頎然好丰姿。手弄金光草，或把珊瑚枝。馮風招素手，賜我一玉卮。歎我事遠遊，蕭颯朱顔衰。長林孤月落，羽蓋何葳蕤。童童乘之去，棄我忽若遺。明發闃無覩，但有青鼯嗁。
遊仙六首  其五 嚴羽
翩翩南來雲，如飛百雙鶴。我行忽見之，眇然意欣樂。五峰何峻秀，靈草生垠萼。願乘此雲去，去鍊黄金藥。千載儻來歸，不復見城郭。
遊仙六首  其六 嚴羽
瀑布好明月，上有石梁橫。矯首望東海，正見蟾蜍生。揚輝天漢閒，下照篷丘城。桂實幾凋落，姮娥空聞名。咄哉玉斧子，不如白兔精。靈藥不服食，執柯獨何成。迢迢彩雲外，誰吹白玉笙。竦身一長聽，了若出寰瀛。
我友遠言邁 嚴羽
朔風卷秋樹，白日寒無光。是時鴻雁來，中野何蒼茫。我友遠言邁，使我結中腸。如何携手歡，一旦成異鄉。行旅有期程，遊子多悲傷。置酒欲高歌，淚來霑我裳。四座慘相顧，征馬亦徬徨。未知會面日，且復盡茲觴。
悠悠我行邁 嚴羽
悠悠我行邁，邈在天一方。道路無終極，時節異炎凉。路逢故里親，揮泣問家鄉。妻子離別久，不知今存亡。中原多白骨，城邑聚豺狼。遠去無僮僕，思還絕餱糧。寄語家中人，遠行良可傷。
朝日臨高臺 嚴羽
朝日臨高臺，睠彼芳樹閒。上有共棲鳥，和鳴何關關。爾亦慕儔侶，我胡獨不然。良友在萬里，邈然河與山。聚會豈不思，歲月倏已殫。未必無他人，要非心所歡。
昔遊東海上 嚴羽
昔遊東海上，道遇青童君。授我度世訣，中皆鳥篆文。讀之了不解，再拜問微言。舉首忽無見，茫茫空白雲。
秋風入我戶 嚴羽
秋風入我戶，翩翩動牀帷。咄唶中夜起，奈何我心悲。四海豈不大，傷哉無己知。
過逍遥山 嚴羽
來過許仙宅，復窺洪崖井。地逐靈勝高，興接煙霞永。伊余坐昏墊，久欲還林嶺。明發囊丹砂，歸歟鍊頹景。
聞雁二首  其一 嚴羽
凄離聽不足，咿嗈斷還續。江人何似情，賈客舟中宿。夜深沙磧寒，月冷洞庭寬。寂寞相依影，悲風動毳翰。
聞雁二首  其二 嚴羽
江南底好處，塞北今衰草。何限旅情遥，月映蘆花老。琵琶倚蓬窗，孀婦別蘭房。十載江湖淚，一夕盡淋浪。
古懊惱歌六首  其一 嚴羽
五兩轉須臾，相望奈何許。寄語黄帽郎，船頭慢摇櫓。
古懊惱歌六首  其二 嚴羽
君子如白日，願得垂末光。妾身如螢火，安能久照郎。
古懊惱歌六首  其三 嚴羽
郎去無見期，妾死那瞑目。郎歸認妾墳，應有相思木。
古懊惱歌六首  其四 嚴羽
船在下江口，逆風不得上。結束作男兒，與郎牽百丈。
古懊惱歌六首  其五 嚴羽
朝亦出門嗁，暮亦出門嗁。蛛網挂風裏，遥思無定時。
古懊惱歌六首  其六 嚴羽
懊惱復懊惱，懊惱無奈何。請郎且少住，聽妾懊惱歌。
憫時命 嚴羽
憫時命之不當兮，去重華之日遠。懷貞慤之操行兮，遭此世之淟涊。志浩蕩以耿介兮，思低回而蹇産。衆日進而蔽壅兮，何靈修之爲怨。固時俗之俇儴兮，背矩矱而不可化。獨好修以增姱兮，宜反謂余以多詐。惟天地之可正兮，指黄泉以爲期。欲予屈心以從俗兮，雖九死其猶不忍爲。執太原之獶兮，蹈焦原之峻。世沈淖而莫予知兮，吾愈岧嶤而自信。昔伯陽之逢紛兮，時亦云其遑遑。繄周公不復夢兮，曷疑尼父之惋傷。陰與陽其轇轕兮，天與地其回薄。八柱將撓兮，四極安託。嗟予生之多艱兮，哀衆命之將落。願披志而抽憑兮，思自近而不可得。獨挹抑而無誰語兮，怊茫洋而焉極。涕淫溢而澒溶兮，面高穹而歎息。吾將遯俗以潔居兮，從巢父於箕山。采三秀而嚥蒼柏兮，聊以終吾之永年。哀山谷之多風兮，霰雪冥冥而不見天。豺狼縱目以相嗥兮，虎豹羣而食人。信自適而無所兮，蹇淹留而戃恍。目眈眈而外浮兮，精專專而獨往。搴太清以爲佩兮，攬灝氣以爲圭。芳颯遝而並御兮，豈獨椒桂與江蘺。厭此世之多囂兮，將遠跳而去之。揭太乙之長竿兮，建招摇之飛旗。天吳爲余奔走兮，龍伯爲余指麾。折鄧林以爲策兮，眇八合而驅馳。左裾拂乎崑崙兮，右袂掩乎月窟。訪混沌之所止兮，超青冥而荒忽。撫盤古之頂兮，挽天皇之臂。敘余心而敶詞兮，曷爲乎鴻荒之不再世。吾將揭北斗而量九州兮，均人命之所與。定日月之所舍兮，使長照臨此下土。又恐羣靈之好讒兮，俾上帝之憑怒。不照余之精誠兮，吾將安訴。臨天路而徬徨，魂廷廷兮失度。亂曰：邅余車以來歸兮，曾何足以舒憂。羌靈修之不吾祐兮，於今之人其何尤。懷余情而終古兮，聊與化而逍遥。
雲山操爲吳子才賦 嚴羽
山巃嵸兮白雲，雲冥冥兮高山。若有人兮居其閒，超逍遥兮盤桓。芸櫨兮菌桷，羅橘柚兮爲堂，塗予室兮楓香。擥葛藟兮爲帷，虈蕶雜兮佩幃。穹岫兮玄崖，瀑流兮相豗，皎積雪兮奔雷。攢林杳其蔽日兮，挂飛猱之清哀。雲中之君兮騎白鹿，山靈繽兮下空谷，風蕭蕭兮灌木。雲山兮幽幽，羌躑躅兮夷猶。惆悵兮余懷，非夫君兮誰思。投余簪兮太息，從夫君兮歸來。
塗山操 嚴羽
天蒼蒼，河水黄。河流決，大野茫。伯鯀治水，九年無功。四海赤子，化爲魚龍。鯀殛死，堯震怒。乃命禹，平水土。水土平，禹功成，魑魅奔走人安寧。平地栽桑麻，山頭種蕎麥。赤驥騰櫪，黄牛上軛，諸侯會同三千國。嗟爾防風，後至奚爲。悠悠塗山，今昔所悲。
行子吟 嚴羽
行子在江海，飄飄無固蹤。有如芒碭野，朔風卷飛蓬。朔風無休時，飛蓬日千里。散落天地閒，寧復有歸理。胡雁西北來，一叫三徘徊。何時別沙漠，昨夜宿陽臺。同羣一相失，羽翮常低摧。人物有殊性，奈何罹此哀。昨夜客遊初，結交重豪邁。高冠湛盧劍，志若輕四海。白首悔前圖，蹉跎天一隅。寒冬劍門道，失路空躊躇。深林聚豺虎，絕壁號猩鼯。雪深車軸折，征馬驚嗁呼。何當返故處，餐黍居田廬。淚下不能去，腸轉如轆轤。
還山吟留別城南諸公 嚴羽
日暮望寒山，悵然歸思發。如何山中客，屢看城頭月。山中月明女蘿秋，石磴潺湲瀉碧流。巖猨久別應惆悵，澗鳥相呼亦共愁。城南故人與我好，令我忘却歸山道。昨夜西窗夢到家，忽驚千嶂芝花老。朝來舟子促辭君，回首空江語尚聞。別後莫嗟難見面，相思只望嶺頭雲。
孺子臺吟 嚴羽
去年醉與東湖別，欲上衡湘泛秋月。君家留我却邅迴，悵望還成阻修闊。西山縹緲翠屏開，復憶滕王倒玉杯。經過始識洪崖井，調笑重登孺子臺。臺前呼酒折荷花，水凈煙明散落霞。舉杯失笑君何在，望斷行雲空咄嗟。故人別後還愁緒，此都不是余留處。興來目送海邊鴻，歸心挂在閩谿樹。路逢估客有情人，因得題詩一寄君。大鵬正展圖南翼，空有相思隔海雲。
思歸引 嚴羽
海上之草綠芊芊，洞門一閉今幾年。仙驥去時留紫鞭，挂壁見之心惘然。欲歸即歸亦由我，不待功成何不可。堯舜不能屈由巢，自餘王侯何足交。武陵春水綠堪染，就中亦有桑麻郊。近聞秦人笑相語，待我東谿種碧桃。
夢遊廬山謠示同志 嚴羽
昨夜月落西窗陰，倦推石枕憑素琴。身居紅塵不自覺，夢入廬山深復深。廬山深處在何許，五老仙人邀我語。眉如秀雪顔桃花，酌酒相酣坐箕踞。明河九派倒西來，石梁巉絕古道開。五公握手向我笑，下見劫火揚塵灰。獨騎一鹿窮縈迴，窅然醉蹋青錦苔。松風號嘈何清哀，湍飛瀑卷萬壑雷。忽然驚起迷所向，四座已失黄崔嵬。披衣徬徨還太息，我與世途何所屑。亂世茫茫飛蠓蠛，囊中別有金膏訣。須君之行當何時，共向丹崖卧松雪。
錢塘潮歌送吳子才赴禮部 嚴羽
海潮之來自古昔，天下詭觀稱錢塘。東南王氣實在此，勢與造化爲低昂。觀其映日始一綫，何處羣鷺紛然翔。漸聞鼓聲震原野，疑是三軍囂陣行。銀城天際忽過眼，卷蹴厚地何倉皇。餘波已去灑月窟，怒氣猶自吹扶桑。百川倒流號呼洶，天吳河伯神皆竦。海上長人出水驚，巨鼇辟易三山動。廣陵之濤安可比，吳客雄誇徒爲爾。請君看此憑江樓，載酒無勞棹小舟。湖上百花春蕩目，笙簫聒我非清遊。洪濤萬里壯可吞，筆底颯颯洪濤奔。願持忠憤愬明主，一第於君何足論。錢塘日邊雲氣多，君之行兮莫蹉跎。教人臨期奈別何，贈君錢塘海潮歌。
送戴式之歸天台歌 嚴羽
吾聞天台華頂連石橋，石橋巉絕橫煙霄。下有滄溟萬折之波濤，上有赤城千丈之霞標。峰懸磴斷杳莫測，中有石屏古仙客。吟窺混沌愁天公，醉飲扶桑泣龍伯。適來何事遊人閒，飄颻八極尋名山。三花樹下一相見，笑我蕭颯風沙顔。手持玉杯酌我酒，付我新詩五百首。共結天邊汗漫遊，重論方外雲霞友。海內詩名今數誰，羣賢翕沓爭相推。胸襟浩蕩氣蕭爽，豁如洞庭笠澤月。寒空萬里雲開時，人生聚散何超忽，愁折瑶華贈君別。君騎白鹿歸仙山，我亦扁舟向吳越。明日憑高一望君，江花滿眼愁氛氳。天長地闊不可見，空有相思寄海雲。
雷斧歌 嚴羽
穹崖之上，層峰之巔，神光夜半光燭天。山僧夢裏忽驚起，有物墜地聲填然。峰頭巨石似開劈，鬼物散走如飆旋。山僧曉見不敢取，有客識之爲雷斧，持歸摩挲色蒼古。匣中往往出雲氣，窗外時時起風雨。吾聞陰陽之氣相搏爲雷霆，變化翕欻常杳冥。非若革鼉考擊之爲聲，不知此斧何從形。乃是比干之心，朱雲之舌。一片忠憤氣，蟠鬰天地閒。千載長不滅，造化爲鑪巧鎔結。嗟哉指佞之草不復生，羣姦睚眥紛縱橫。大弓寶玉爭竊取，豈懼鬼責并天刑。我欲乘雲朝帝所，大叫天關排九虎。乞將此斧借小臣，叩頭問天天更許。
劍歌行 嚴羽
劍歌行，借君劍，爲君舞。自古英雄重結交，樽酒相逢氣相許。愛君倜儻不可羈，與君一見心無疑。疏眉大顙長七尺，神彩照耀仍虬髭。雄詞落紙走山嶽，霹靂繞壁蛟龍隨。如何十載困羈旅，此心獨未時人知。去年從軍殺强虜，舉鞭直解揚州圍。論功不及驃騎幕，失路羞逐邊城兒。歸來寶刀挂空壁，白光夜夜驚虹蜺。椎牛釃酒且高會，酣歌擊筑焉能悲。百年快意當若此，迂儒拳局徒爾爲。我亦摧藏江海客，重氣輕生無所惜。關河漂蕩一身存，宇宙茫茫雙鬢白。到處猶吟然諾心，平時錯負縱橫策。海內交遊四五人，近來得爾情相親。情相親，兩相託，生死交情無厚薄。別君去，還留連，願剖肝膽致君前。人生感激在知己，男兒性命焉足憐。
送主簿兄之德化任 嚴羽
唐世諸嚴盛西蜀，鄭公勳業開吾族。後來避地居南閩，幾代詩名不乏人。叔孫伯子俱成集，我兄下筆追唐及。少年賜第明光宮，才氣如雲辨揮翕。習簿風流四海聞，誰令作吏狎埃氛。片帆江上君先發，別袂春前我蹔分。借問匡廬在何許，舟人遥指雲中語。彭蠡湖邊幾樹秋，琵琶亭下江千古。香鑪峰頂散晴煙，瀑布懸疑瀉漏天。平生夢寐行歷處，一笑忽覺當樽前。盡驅靈異入篇什，物象往往愁笞鞭。此中高興寧淹久，盜賊兵戈莽回首。鄭公勳業須人傳，康濟他時仗君手。我今疏闊更何爲，心事惟將海嶽期。匡廬半席君爲主，待我酣來試一題。
寄贈張南卿兼答文篇之貺時南卿在鄱陽 嚴羽
君不見邯鄲輕薄少年兒，鬭雞走狗長相隨。忽然失意向杯酒，拔劍相看死何有。君不見關西大姓多俠徒，結客如雲傾五都。一朝金盡人事改，昨日交朋竟誰在。我笑悠悠世上人，須臾反復非情親。拂衣便欲滄海去，但許明月隨吾身。張侯爲人心事好，使我一見喜欲倒。交友如君未易逢，相逢恨不相知早。相知雖早亦何爲，氣豁神傾在一時。君知海內劉玄德，我識弘農皇甫規。昨來贈我瓊瑶作，把酒高吟意寥廓。色動曹劉側耳聽，魂歸萬古開冥漠。故人一別兩何如，無限風期記素書。千里神交如咫尺，相思誰道隔江湖。
惜別行 嚴羽
男兒一片萬古心，滿世寥落無知音。今朝見君握君手，大笑浩蕩開煩襟。携尊下馬清谿側，脫略寒溫忘主客。何處閑雲海上來，爲我山邊起秋色。自顧沈迷類蜀莊，愛君才術過馮唐。座中然諾兩相許，一飲不覺連百觴。下悲世事及危亂，上話古昔窮興亡。高歌未斷唾壺缺，起視落日神飛揚。挽君不留惜君去，恨不移家近君住。人生行止皆由天，我輩豈得長相聚。風塵澒洞一回首，歲月易失紅顔暮。離心一夜誰得知，萬里驚濤浩東注。
放歌行 嚴羽
進賢之冠兮，高乎岌危。山玄之佩兮，長乎陸離。苟非其道兮，曷如蕙带而荷衣。堯舜邈其不逢兮，我之心其孰得而知。寧輕世肆志兮，采商山之芝。與其突梯滑稽有口如飴，據高位而自若，釣厚祿而無疑。則余有蹈東海而死耳，誠非吾之所忍爲。
相逢行 嚴羽
馮夫子，神仙中人乃如此。幾載長懷玉樹枝，昨來曾見蛟龍字。志合神凝杯酒閒，誰知豁盡平生事。與君高會日揮金，擊劍談玄復弄琴。看君自是青雲器，何事常懸滄海心。我今與君真莫逆，世上悠悠誰復識。百年飄忽或須臾，萬里青霄一飛翼。且將耕釣任吾身，君亦牀頭有周易。馮夫子，我欲勸君飲，君當爲我歌。眼前萬事莫可理，紛紛黄葉埽更多。長風吹天送落日，秋江日夜揚洪波。只今留君不盡醉，別後相思知奈何。
送吳會卿再往淮南 嚴羽
故人身披紫綺裘，腰佩寶玦騎胡騮。英風俠氣橫四海，辭我遠向淮南遊。淮南桂樹應猶在，八公舉手遥相待。明月高懸五兩頭，隨君千里過淮流。十年鞍馬邊城道，又向邊城見春草。春草萋萋路入秦，長安北望空愁人。荆楚奇材多劍客，感慨相逢思報國。男兒事業早致身，青鬢須防雪霜迫。我向人閒久拂衣，白雲相伴掩巖扉。調琴鼓罷清商曲，愁見孤鴻天際飛。
促刺行 嚴羽
促刺復促刺，男兒蹭蹬真可惜。三年走南復走北，歲暮歸來空四壁，鄰翁爲我長太息。人生四十未爲老，我已白頭色枯槁。海內伶俜獨一身，裘馬摧藏愁欲倒。今日飲君數杯酒，座閒頗覺顔色好。忽憶當年快意時，與君笑傲長相期。大杯倒甕作牛飲，脫巾袒跣唯嫌遲。即今多病筋力弱，壯心雖存興寂寞。君不見昨夜誰爲烈士歌，聽罷仰空淚零落。
古劍行 嚴羽
我有三尺劍，懸瞻光陸離。刜鐘不錚，切玉如泥，水斷蛟龍陸剸犀。三軍白首纔一揮，惜哉挂壁無所施，使之補履不如錐。吾將抱憤愬玉帝，手持此劍上天飛。
北伐行 嚴羽
王師北伐何倉卒，六郡丁男亳州骨。空見朝陵奉使回，羣盜翻來舊京闕。襄陽兵馬天下雄，尚書兄弟才傑同。偏裨入救嗟已晚，萬國此恨何時終。
四方行 嚴羽
四方羣盜苦未平，况聞中原多甲兵。百年讐恥幸已雪，何意復失東西京。嗚呼機事難適至，成敗君看豈天意。戰骨連營漫不歸，空流烈士中宵淚。
上留田 嚴羽
天地一何長久，上留田。人老一去無歸，上留田。松柏一何纍纍，上留田。勸君酒樽金罍，上留田。願君大家蠶桑，上留田。有絲織作衲襠，上留田。無爲多憂煩傷，上留田。
估客樂 嚴羽
荆州人，來販穀。下江易，上江難。船頭鼓，波漫漫，長帆輓上五兩竿。
西山 嚴羽
西山青縹緲，深處有丹砂。說道神仙客，邀予戲紫霞。
送友歸山效韋應物體 嚴羽
送君歸山谷，覺我荷衣塵。殷勤郡城別，衰淚欲沾巾。
空齋 嚴羽
寒鐙照疏竹，棲禽時復驚。默坐空齋夜，寂寞道心生。
歲暮得表叔吳景仙書因寄 嚴羽
遊吳還適越，慷慨莫徒然。烽火關河隔，兵戈宇宙連。書來山雪外，人在海雲邊。借問遼東鶴，歸來定幾年。
登天皇山作 嚴羽
我來陟高頂，俯瞰臨長川。陰崖隠落日，疊嶂鳴飛泉。獨立一世外，所思千古前。回看鳥沒處，茫茫生白煙。
遊紫芝巖 嚴羽
羽客逍遥地，花源世未尋。我來窺異迹，高步越飛岑。石带藤蘿古，泉鳴澗壑深。紫芝未可采，空寄白雲心。
絕句二首  其一 嚴羽
萬里長江歲暮天，冰堅可渡不須船。雪堂老子迎君笑，化鶴歸來又百年。
絕句二首  其二 嚴羽
梅花樹樹攪離心，寒重駝裘雪片深。詩思飛來馿子上，小山叢桂待君吟。
平寇上史君王潛齋 嚴羽
治平改元，有盜于建。昔犯我鄙，狼蹂豕踐。於時王侯，維民之憂。爰整我軍，式遏虔劉。侯勵將士，無譁聽我。進退勇怯，死生福禍。侯出府庫，啗勳賞馘。前無堅敵，後無捷策。乃有奇士，據鞍請行。袒裼入陣，賊莫能嬰。亦有賢僚，爭先跋涉。屢摧賊鋒，月奏三捷。侯曰嘻哉，盜本王臣。殪而殲旃，傷天地仁。赤子弄兵，如魚游釜。投戈歸田，新汝生路。孰謂反覆，紿我行人。既弛我備，薄奄我軍。我軍少却，醜類鴟張。環數百里，奔播倉皇。侯曰嗟哉，其不可恕。馳赤白囊，亟請淮旅。淮旅未來，阽危如燬。淮旅既來，稚耋失喜。侯謂淮將，次舍良苦。休士秣馬，我有清酤。淮將曰吁，翦此朝食。不介而馳，直擣其穴。羣醜來聚，亙野彌山。淮旅整暇，徐誘之前。弓不虛彀，矢不妄激。發數步內，應弦而踣。或戈其喉，或殳其脛。若烏獲力，笞乳臭嬰。黨類周章，途殫命窄。魚驚鳥散，影不返迹。淮旅拗怒，蠆芥髬髵。搜林刮莽，遠討窮追。淮旅拗怒，火烈具舉。沸澤焦崖，窟穴無所。自相蹈藉，十殺八九。喪魄亡精，食不知口。原膏野赤，谷臭川腥。燐火不燄，殤鬼殘形。乃求元凶，已縊巖阻。執彼餘魁，入而振旅。其魁伊何，緇服髠首。一羣縱觀，萬夫歡走。炮烙剔腐，以警叛者。前後獻俘，復以百數。蕩滌污垢，宥貸脇從。收霜卷雹，和氣融融。侯饗淮將，加籩折俎。庖騎酒車，飲均衆伍。何以贈之，筐篚熒煌。戰功曰多，告成于王。嗟我婦子，若翁若嫗。安逸怡愉，匪侯何俟。侯曰此捷，諸將之功。雖有諸將，實侯指蹤。讐在藩籬，疾居心腹。急緩安危，若手反覆。匪侯勤請，蔓實難圖。謂予不信，往有覆車。君子作歌，以頌侯績。誰其采詩，顧備簡策。
平遠樓 嚴仁
湘中病客思歸日，城上高樓獨倚時。半樹夕陽鴉集早，一江秋色雁來遲。
聞雁 嚴仁
西風吹夢楚江秋，雁正來時妾正愁。怕有帛書天外至，畫眉未了急登樓。
塞下曲 嚴仁
漠漠孤城落照間，黄榆白葦滿關山。千枝羌笛連雲起，知是胡兒牧馬還。
湘南 嚴仁
斑竹蕭蕭水驛孤，落花吹雨赤沙湖。春風二月湘南路，何處青山無鷓鴣。
梅 嚴參
何年流水恨，昨夜小橋春。縱有相逢地，都無可寄人。
看雪 嚴參
天遠正難窮，樓高不堪倚。醉夢入江南，楊花數千里。
瓶梅 嚴參
衣染龍涎與麝臍，裁雲剪月作冰肌。小瓶雪水無多子，只篸橫斜一兩枝。
落梅 嚴參
園花皆手植，梅萼獨禁寒。色與香無價，飛和雪作團。數枝橫翠竹，一夜遶朱欄。不惜吟邊苦，收將句裏看。
河梁值雨有懷嚴羽 上官良史
葦岸逢殘雨，河橋對暮流。停鞭一悵望，客思暫夷猶。楓葉滿江色，夕陽終古愁。遥憐君亦苦，不共故園秋。
尋嚴丹丘東潭居二首  其一 上官良史
愛子東溪幽，抱被來同宿。山家無膏火，然薪代明燭。閒窗何所有，古書三五束。鳥棲月上時，還見簷前竹。
尋嚴丹丘東潭居二首  其二 上官良史
山齋櫺牖疎，水月連春霧。今夕定何夕，清心欣所遇。如從天姥遊，似得招提趣。幽夢出雲時，匆匆山鳥曙。
泊舟有懷 上官良史
渺渺復迢迢，楓林带柞橋。沙寒初上月，浦暗已回潮。霜葦多先折，江花或後凋。今宵何處雁，相伴宿蘭橈。
句  其一 上官良史
春城不盡頭。
句  其二 上官良史
獨樹臨江古。
句  其三 上官良史
春富野人家。
句  其四 上官良史
霜鴻入夜驚還止。
句  其五 上官良史
海天臘盡凍初融。
大滌洞  其一 趙希焄
門敲石鼓叩神靈，洞府巉巖杳靄深。直欲九淵驚睡玉，須憑一炷爇香沉。幾年曾救桑林旱，今日還書魯史霖。妙句不妨留大滌，要知棲鳳也來吟。
大滌洞  其二 趙希焄
誰挽天河響落山，潮聲半夜到江干。倒流三峽水何擊，捲起千堆雪正寒。想是蛟從其下舞，料應龍在此中蟠。如君大手留吟筆，千古坡詩可並觀。
寄題中興頌下 衛樵
鼎沸漁陽塞馬鳴，中興鴻業幸天成。且爲當世邦家計，寧問他時父子情。李郭功名無可憾，元顔文字有何評。若能銘刻燕然石，方許雌黄此頌聲。
澹岩  其一 衛樵
嵌巖洞谷到曾多，無奈冥搜暗索何。此處雲穿風月透，短筇渾不待捫蘿。
澹岩  其二 衛樵
慚愧州家一事無，薄遊還愛小蓬壺。若憑妙筆丹青寫，應勝從來八景圖。
詩一首 潘時舉
老大倦追隨，得坐且終日。所以見春去，亦不甚愛惜。
奉題周南仲正字所藏閻立本畫蘇李別 朱鼐
少卿昔在河梁別，執手踟躕不能發。萬古初傳五字詩，努力相期在明德。子卿海上氈爲食，故人朅來重相覿。不覺看羊度歲年，却因射鴈傳消息。人間此是長別離，少卿在虜子卿歸。歸歟尚握漢臣節，留者永衣胡人衣。天長地闊半尺絹，滿眼雲愁風景變。一人仰叫頭脫冠，一人橫涕袖著面。閻君國相稱畫師，未必想像能爾奇。前身恐是胡婦子，曾見兩公分袂時。
送僧歸護國寺 李簡
來赴龍華約，歸承帝澤新。道高傳幾祖，言下得何人。水想靈溪健，花饒法界春。自甘鉛鈍者，猶望指迷津。
羅漢寺  其一 韓舜卿
山陰盛事今寥落，千古風流屬晉陽。况有林泉當列坐，不須絃管送流觴。醉揮金椀青春客，自濯塵纓白髮郎。一笑相看能幾許，却憐馬首路岐長。
羅漢寺  其二 韓舜卿
天逈雲收霽色空，喬林還遶寺當中。陰森小徑千重竹，蕭颯虛亭四面風。暮靄不興山抹黛，夕陽西下水流紅。自慚怯懦承庥庇，安得民稱幾寸葱。
詩一首 阮愈
收拾新詩入錦囊，晴天添得兩三章。一冬只在梅花裏，吟筆入春猶自香。
訪吳 晏乂
平生一語不肯吐，浩然披髮行西林。美人十日跨馿出，黄葉堆門雲雪深。
夢中 晏乂
春樹年年少，寒雲浦浦連。片帆高浪起，斗酒夕陽偏。沙市懷司馬，州城哭老邊。太平冠蓋盡，爾敢望諸賢。
題米元章書蹟拓本 董史
書家寶晉殆猶龍，妙用通神五指中。墨海波瀾無定勢，玄雲夭矯欲隨空。格高韻勝存人品，脚闊頭空笑俗工。建紹聖人精鑒賞，奪真移在玉屏風。
跋劉敏叔畫楊誠齋先生探梅圖二首  其一 李大來
壽骨勁如霜後雪，詩脾寫出月中梅。如今不愛好官職，得及翁年也樂哉。
跋劉敏叔畫楊誠齋先生探梅圖二首  其二 李大來
梅發江村覓句天，先生策杖到花前。款門有客真能事，爲幻精神若箇邊。
遊隠屏 蔡杭
悚懼未成立，隠憂道學失。修身復補過，庶保餘生責。
同友人過大隠屏即事賦別 蔡杭
脫略塵世慮，仙都共夷猶。乘凉得風便，快楫竹扁舟。神仙現奇怪，古木橫巖陬。振衣萬仞高，天風動衣摳。巍巍隠屏峰，擎天峙中流。良朋論心事，撫景悲新秋。浩歎復浩歌，一飲還一酬。南陽豈終卧，東山諒同憂。斟酌素有定，今焉試爲籌。西風起暝色，歸袂不可留。去去惜回首，感慨良悠悠。
淳祐七年丁未十一月朔蔡久軒自江東提刑歸抵家時三館諸公以風霜隨氣節河漢下文章分韻賦詩送別得風字 陳南
自嘆年餘七十翁，道山重上攝高風。一封疏奏膽如斗，三請投閑氣直虹。憲節可能攄藴抱，男兒到底要英雄。江臯父老如相問，爲說吾今計亦東。
哭真西山先生 吳叔告
恍惚精神對大廷，妬賢宰相別孫弘。便令身入翹材館，不忍重過下馬陵。
偈 謝方叔
罷相歸來十七年，燒香禮佛學神仙。今朝雙鶴催歸去，一念無慚對越天。
詠文筆山 高夢月
西山翠欲滴，奇峰露嵂兀。倚天挺巨手，欲寫風和月。
壽游侍郎七十九 王九萬
炎凉薄流光，榮悴猾生理。芳荃化爲茅，嘉橘變成枳。誰知古大椿，霜雪自薿薿。立身既千仞，騖陰殆百里。宜哉富春秋，萬物聽獨止。先生一靈椿，聳壑屹山峙。納湖溉其根，後溪擁其址。平生學問力，頓在名節裏。甘泉詎弗貴，東山不爲起。以身蹈高潔，爲世律貪鄙。坐令夸奪輩，疾走掩兩耳。乃知公進退，均爲國憑恃。恭爲陛下聖，雅欲致園綺。黄金已九環，丹詔行一紙。公心豈輕重，上意實注委。嘉平報初度，吉音隨燕喜。耆英七十九，彷彿富公是。行歸磻溪載，更詠淇奧美。方覺歲寒姿，不隨世變靡。錦溪入霞觴，城山揖燕几。祝公如大椿，明堂棟千祀。
遊靈巖 李茂先
雪巖偶得片時留，傾倒清尊興未休。香積尋常分藥水，禪林自昔枕江流。羊腸盤轉層崖蔭，山腹空懸古洞幽。談笑相逢情更厚，何當携手約重遊。
遊靈巖  其一 文紳儀
一入靈巖寺，凭欄望眼遥。山深雲障日，江闊夜生潮。古洞遺仙跡，流泉傍石橋。醉來搔首咏，得句興偏饒。
遊靈巖  其二 文紳儀
禪林高聳倚晴空，梯上層巒紫翠重。雲氣下成風雨陣，嵐光高接斗牛宮。流泉藥水瘳民疾，古洞神仙有路通。竊欲捫蘿登絕頂，細將民隠達天聰。
泊舟漁浦望吳山作 林希逸
客子孤舟傍曉沙，隔江人說是京華。緣山一带煙籠樹，中有王侯百萬家。
龍灣秋夜 林希逸
旅泊秋將暮，行吟夜向中。獨星明似月，重露冷於風。遊歷書何有，飛揚醉自雄。時聞邊耗近，憂憤氣填胸。
前出塞 林希逸
淮面如江春漲早，獵騎夜歸城未鎖。邊頭戍將惜官卑，舉鞭怒指平安火。
後出塞 林希逸
紫金山前數尺雪，三十六洲明似月。夜來衝突人不知，但見官軍刀带血。
信陽道中次陳守韻 林希逸
古嶺纔成徑，荒林間有家。柳眠腰裊娜，桑老骨槎牙。野麥三分草，山籬一半花。挾書來萬里，飄泊負生涯。
安豐作 林希逸
塞北悲笳起，淮南古木疏。風高疑唳鶴，水落見叉魚。俗僅傳丹鼎，人誰問枕書。因吟招隠賦，久客自嗟噓。
寄書後作 林希逸
幾度題書客未還，歸鴻節節度鄉關。遥知一紙平安字，慈母燈前閣淚看。
寒食  其一 林希逸
異俗逢鑽燧，勞生嘆轉蓬。茅簷疏柳月，草地落花風。故國丘墳在，他鄉祭祀同。奔馳真左計，歸夢海雲東。
寒食  其二 林希逸
陣陣花風送雨寒，心隨風雨到鄉關。遥知松柏山前路，今日鄰人拜掃還。
舟泊姑蘇城外 林希逸
倚郭維孤舟，漠漠見煙渚。水宿野鳥歸，夜深鄰人語。遠客萬斛愁，卧聽姑蘇雨。
宿西興渡作 林希逸
古寺鳴鍾罷，高林宿鳥忙。竹明風弄影，荷凈露生香。月到中天小，星過野水長。江村人寂寂，敗葉響銀床。
臨浦秋夜 林希逸
野噪寒枝鵲，村歸古寺僧。傍階聞落葉，隔岸數殘燈。月退頻移席，潮高尚倚藤。江虛群籟息，人語近漁罾。
樂軒先師挽歌詞  其一 林希逸
十年燈火若爲情，一日簫笳有底聲。惆悵門前舊時路，白頭扶杖夜深行。
樂軒先師挽歌詞  其二 林希逸
網山遺稿樂軒文，已矣今無識子雲。千載何人按圖問，犀斜南谷兩荒墳。
樂軒先師挽歌詞  其三 林希逸
晦庵南北象山西，道學年來入品題。可惜六經真脈絡，紅泉三世兩幽棲。
秋閨怨 林希逸
簾幕低垂夜漏深，秋蟲唧唧相悲吟。回紋織罷空彈淚，未必君心似妾心。
午齋即事 林希逸
晴窗吾伊罷，風薄清晝永。陳編幾廢興，適笑心自領。青精飯何味，車笠沸塵境。佇立共幽懷，虛簷疏竹影。
用韻答友人論詩 林希逸
藝業難精最是詩，千差萬別信難知。還須倒嶽傾湫手，却有驚天動地時。鳥跡論書方古雅，龍媒入畫始權奇。夷然便欲趣平淡，此法誰傳我亦疑。
與陳同舍飲三元樓 林希逸
失身杯酒莫追尤，爛醉生涯儘自由。可倚何須鸚鵡賦，相逢且解驌驦裘。今無客入揚雄巷，終有人題李白樓。却笑三閭太憔悴，獨醒猶作畔牢愁。
癸巳再入京宿璜溪寄二弟 林希逸
十日離家只四程，白雲何處玉融青。溪聲颯颯如風雨，獨對寒燈詠鶺鴒。
黄源嶺半見梅作 林希逸
古嶺森森立萬松，一株寒玉笑春風。恰如釣艇桐江客，畫入雲臺劍佩中。
有懷 林希逸
金蓮學士起持衡，玉筍門生僅識名。一瓣心香雙淚眼，半溪殘日暮雲橫。
七夕 林希逸
七香寶駕靈誰乞，雙眼金針俗不存。世態如今機巧遍，堪將餘技獻天孫。
千載 林希逸
千載祇如此，回頭迹便陳。噓天遺故我，問月嘆今人。客授長生訣，僧談不壞身。未應癡準擬，且樂醉鄉春。
悼四先生 林希逸
真洪蔣魏繼淪終，天肯憂人國欲空。衆口生憎來論學，諸賢死不解和戎。良圖已付悲歌外，舊恨祇留奏稿中。擬續八哀才思短，剩將雙淚灑松風。
讀黄詩 林希逸
我生所敬涪江翁，知翁不獨哦詩工。逍遥頗學漆園吏，下筆縱橫法略同。自言錦機織錦手，興寄每有離騷風。內篇外篇手分別，冥搜所到真奇絕。頡頏韓柳追莊騷，筆意尤工是晚節。兩蘇而下秦晁張，閉門覓句陳履常。當時姓名比明月，文莫如蘇詩則黄。黔南日月老賓送，白頭去作宜州夢。官樓家乘誰得之，那知珠玉無散遺。生前忍苦琢詩句，飄泊不憂無死處。今人更病語太奇，哀公不遇今猶故。
打馬 林希逸
九折羊腸片紙間，機心覿面險於山。是非喻馬一儒墨，得失爭蝸兩觸蠻。危似楚兵臨漢塹，急如齊客度秦關。良圖邂逅何分別，莫詫爭雄衣錦還。
晚遊遣興 林希逸
積雨多妨喜晚晴，幽禽足足傍簷鳴。迎風遠岸松聲近，背日陰池樹影明。親有餘年方頼祿，國無長算幸渝平。此生錯料吾猶可，只恐風塵未肯清。
心王 林希逸
易言不動工夫密，書說惟微體段彰。仙謾有方求氣母，禪非無見指心王。靈根本要行藏在，槁木寧於應感妨。一語何思千古訓，莫言爲陸背程張。
日用 林希逸
賴得人間念已灰，省身克己問參回。事隨緣法安排去，病向根源點檢來。布襪青鞋資懶散，筆床茶竈恣徘徊。偷忙不住提撕着，猛可投機亦俊哉。
答友人論學 林希逸
逐字箋來學轉難，逢人箇箇說曾顔。那知剝落皮毛處，不在流傳口耳間。禪要自參求印可，仙須親煉待丹還。賣花擔上看桃李，此語吾今憶鶴山。
力學 林希逸
力學求心苦未安，蓬窗頼得小盤桓。醉知叉手矜持易，過似科頭點檢難。靜定工夫忙裏試，和平氣象怒中看。亨塗失脚人何限，始信顔回樂一簞。
玄扃 林希逸
君從何處叩玄扃，耳學紛紛莫浪聽。剗盡念頭方近道，掃空注脚始明經。見聞日富祇塵積，涉歷年深似酒醒。不必但疑禪背理，請君細讀信心銘。
偶成 林希逸
佛言法界惟心造，仙說還丹要想成。到得冰壺秋月處，輕輕拈出是功名。
讀邸報懷王先生作 林希逸
當日籌邊事偶蹉，追尤未已意云何。縱令君實謀時短，不道伊川好處多。
泊舟箬村有懷老師作 林希逸
昔去京華此艤舟，老師含笑別江頭。我今重向江頭立，宿草傷心二十秋。
寄林寒齋 林希逸
此是淵明向上人，少年早已謝簪紳。談優雅號周禪客，意散宜稱謝道民。書疏苦無多字數，歲時但覺兩情親。寒窗欠我煨爐語，久辦青鞋擬乞身。
內宿 林希逸
玉宇凌空聳，金書照夜明。牆深容竹迸，石古伴梅橫。雲接天章路，風傳徼道聲。非才叨儤直，愧見壁間名。
又絕句 林希逸
堂虛陡覺暮寒生，長樂疏鍾緩轉更。對燭已無詞可草，擁爐時聽閙皇城。
次早喜雪 林希逸
竹葉初聞似雨聲，禁林未曉已通明。朱樓屈曲欄先濕，紫殿參差瓦欲平。冰硯筆隨花片起，風簷幔點蕊珠輕。堂名不枉人間說，此際真如玉琢成。
入局有懷 林希逸
空餐無補負公家，此志雖存鬢已華。每向客懷紅躑躅，不貪郎對紫薇花。寬心可要流香酒，圓夢何須正焙茶。手板便還丞相去，吾儕活計只桑麻。
有感 林希逸
少日因貧强覓官，于今悔擲釣魚竿。宮袍豈似陀尼暖，廐馬何如款段安。準易莫教玄尚白，奏篇還要炳於丹。得歸須謁嚴陵去，夢已先經七里灘。
得郡後二首  其一 林希逸
君王分付爲親還，班路諠傳忤要官。我但得歸他不問，從來人道乞身難。
得郡後二首  其二 林希逸
語戇情知忤要人，此心謀國不謀身。一麾得請天南去，出處應堪白老親。
登舟喜風頓清秋暑 林希逸
觸暑登途衆共猜，好風誰料逐帆開。天公應是憐行客，正忤炎官熱屬來。
和後村明皇按樂圖歌 林希逸
芙蓉帳暖春覺遲，玉笛真人恣荒嬉。弄權宰相楊與李，老奴將軍專北司。延秋門外目未覩，宮中但教霓裳舞。薛王沉醉壽王醒，天公自擊催花鼓。錦雞索鬭金籠疏，寶馬登床伶走趨。只愁海棠睡不足，肯信漁陽有反書。青娥阿㜮髮種種，海上依然髻斜擁。游魂血汙縱得歸，不伴君王行蜀隴。周郎此筆妙殊常，琛臺初見惜匆忙。重來把翫轉燭許，十年去我春堂堂。按圖雅欲談遺事，西墅無人誰考異。少公錦卷長公題，共說少公各揮淚。
梅花 林希逸
紛紛塵劫數河沙，玉雪風標共幾家。可是人間清氣少，却疑太半作梅花。
劭農 林希逸
此禮今於古庶幾，厖眉共席意依依。兒携竹笠翁藜杖，主带朝冠客布衣。飲不盡觴瓢挈去，食猶餘胾葉包歸。已分鏤本隨人看，聞說今年僻字稀。
憶在 林希逸
憶在雲深處，身曾侍紫宸。元無講三昧，那得筆千鈞。分賜茶猶在，批依墨尚新。汗顔恩莫報，竊祿謾娛親。
馬和之覓句圖 林希逸
先生隠几奴煨火，斜插疏枝破瓦尊。鶴夢未回更幾轉，吟時應是月黄昏。
石虎禮僧圖 林希逸
眼前立是抱橋尸，悔不湔腸背後兒。洛度老胡聞血臭，汝雖合爪我攢眉。
明皇聽笛圖 林希逸
壽王妃弄寧王笛，對面三郎背老伶。却恨馬嵬西去路，無人吹出雨霖鈴。
楊通老移居圖 林希逸
憶昔移居詩，在集篇篇好。就中語奇絕，最是涉與島。誰歟作此圖，題以楊通老。行行四五人，長短各有荷。瓢者帽且髯，席者頭不裹。或牧而尚髫，或負而似跛。孟光衣頗寬，靈照袖亦拖。一兒解持箠，一兒纔剪箠。處士獨跨馿，牛乃背其媼。彼羊驅于前，彼貓肩于左。琴二荻籃雙，生計亦甚夥。應嫌俗子知，必住深山可。低眉得何句，手卷豈其稿。若逢李十二，定復歌飯顆。薏苡或招讒，胡椒能惹禍。君子哉若人，萬物備於我。
石鼎聯句圖 林希逸
畫意不畫形，形勝意不足。正如九方臯，相馬不相肉。此筆誰爲之，繅藉以錦玉。一几共三人，彌明喜師服。賡酬夜何其，漏箭在銀燭。誰如豕腹脹，誰作龍頭縮。始胡爲頡頏，末胡爲屈伏。彼既鼻撩天，避席徒局束。去者俄翩然，二子睡正熟。奓戶問童奴，曉雲凄古木。質之昌黎篇，段段皆實錄。用意豈不精，或者疑近俗。我聞文章家，同工而異曲。或如駿歷險，千里在一蹙。或寸步不遺，句句必連屬。在詩則樂天，在文則永叔。畫品恐亦然，願言寶此軸。毋使歎巧心，受嗤於拙目。
題江貫道山水四言 林希逸
遠山叢叢，遠樹濛濛。咫尺萬里，江行其中。短長何岸，高低何峰。彼坻彼洔，彼瀑彼洪。晴嵐乍豁，煙靄葱籠。或斷或屬，且淡且濃。爾崒奚寺，爾盤奚宮。或垣陰翳，或梁嵌空。有吠者厖，有樵者翁。危檣落碇，短棹掀蓬。往來異趣，寂動殊容。羃翠其庭，豈非盧鴻。略彴而渡，豈非龜蒙。昔我經行，雲山萬重。若淮南北，與江西東。亦簑而雨，亦帽而風。乃今追惟，夢境相從。及此開卷，恍然昔同。誰居作者，造化論功。淹總其裔，熙成是宗。聲聞九陛，既召而終。謂彼樹白，讖其身窮。其然豈然，訊之天公。此名穹壤，疇曰不逢。
題達磨渡蘆圖 林希逸
白頭浪中碧眼胡，赤脚笑踏雁銜蘆。太平寺主不知我，觀音後身誰誑渠。是身如幻本來空，偶然游戲非神通。當年涉海向震旦，扁舟本與商胡同。君不見壺丘弟子御風飛，猶有所待周笑之。又不見橫拋錫杖渡水僧，回瞻黄檗稱大乘。此胡法器更奇在，何曾以此爲聖解。蕭郎不悟義不留，却要時人略驚怪。異時埋骨寄熊耳，萬里西歸提隻履。忽從葱嶺遇宋雲，雅意依然今日是。此圖誰筆面如活，客來却詠凌波襪。若將底事比渠儂，老胡暗中定羞殺。
郡圃偶題 林希逸
曲階倚杖行疏影，柳花度竹粘衣領。臺根三兩落殘梅，時見幽禽窺野井。
正月郡圃偶成 林希逸
梅花落盡柳將舒，池水冬深只尺餘。亭欠掃除多敗葉，園隨高下長新蔬。典刑如在松加愛，意思相關草莫耡。慶朔堂前詩一首，舊碑元是後來書。
題宋德清詩稿 林希逸
詩法如書法，臨摹恐未真。寧爲禪散聖，莫作婢夫人。士詫門中集，君留席上珍。苦吟應不厭，會見軋黄陳。
讀剛愍程公祠堂碑作 林希逸
抗對公何勇，留芳泣血編。死能名百世，生不解千年。官豈云無長，吾誠耻獨全。堂堂英烈在，遺像舊江邊。
晚行鳳遊池邊作 林希逸
爲吏常嗟七不堪，偷閑時到小池南。去來共浴鳬千百，高下相呼鵲二三。春放新紅梅點點，霜餘舊綠草毿毿。雲邊數陣鴉歸後，遠樹如山日半含。
人世 林希逸
浮世堪嗤似戲場，塵編無限記興亡。百年不了窗明暗，一覺寧論夜短長。空谷老天休浩歎，今人古月謾相望。眼前翻覆祇如許，隠几何妨靜炷香。
夜坐 林希逸
入夜新凉乍滿襟，簷前花竹弄清陰。好時好日隨緣住，非月非風得趣深。書到七篇偏有味，詩留千載待知音。從來一點圓明處，不是禪心是本心。
徐朝奉挽歌詞 林希逸
薤露曲，薤露歌，人生如露可奈何。如公九十鬢皤皤，有子百世名不磨。排姦直氣貫羲娥，教忠蜚奏金鑾坡。制書內出特旨褒，魚躍白金緋染袍。徑阪之門道日高，葵藿園中翁共哦。諸孫玉立春室和，生事以禮踰牲牢。公從諸仙遊欄柯，送車千兩山之阿。鴻章伐石質參軻，百年似此勝人多。翁歸如蛻兒悲號，團欒一散頃兮俄。門人從今廢蓼莪，事親無足可奈何。事親無足可奈何，薤露曲，薤露歌。
虧欠 林希逸
休放閑愁到酒邊，眼前虧欠是良緣。六王纔畢秦關失，二寇俱平晉社遷。月滿一輪須漸破，屋留三瓦莫教全。誰名缺減人間世，雖道胡僧也自賢。
自知 林希逸
學問深功要不疑，空談長笑晉人癡。渠儂眼縱明如月，知我何如我自知。
郊行即事二首  其一 林希逸
野店相依門向背，牧童對語岸東西。草枯白見樵成徑，木落紅隨葉入溪。色有淺深峰遠近，影無長短樹高低。眼前好句閑收拾，歸到書窗却自題。
郊行即事二首  其二 林希逸
老樹菌生鋪兔目，斷蹊泥濕印牛蹄。山僧渡水雙携履，野客歸村獨杖藜。群鳥爭枝聲上下，孤松夾澗影東西。行吟注意搜詩料，欲近前溪路忽迷。
偶題 林希逸
生涯莫要問如何，且卧牛衣醉濁醪。仕已何妨三令尹，是非元自一東坡。拾遺兒去看魚笱，廷尉門荒設雀羅。百卉不論紅與紫，看花時少葉時多。
書懷二首  其一 林希逸
寒窗弄筆日娛嬉，品格高低問孰知。古貌古心空自許，散歌散傳不能奇。但參言句禪差是，要入文章錄却癡。誰道二郎吟可學，支頤摇膝笑龜兒。
書懷二首  其二 林希逸
人間逆境似難堪，涉歷崎⿱山虛我熟諳。早已知非如伯玉，誤令入閙爲圖南。二娘子酒何妨醉，小廝兒禪只默參。試問先生緣底樂，坐觀寒月照秋潭。
世味 林希逸
世味更嘗百念輕，眼前何辱又何榮。寧教鬼解揶揄汝，不許人能駕馭卿。躍馬卧龍皆夢事，焚香弄鏡了餘生。春殘雨水差沾足，却願從今米價平。
讀程氏遺書 林希逸
浮身長短夢，可見幾英雄。不有遺編在，應隨落葉空。中宵門外雪，一月坐間風。似此難傳處，能言孰與同。
身外 林希逸
身外榮枯時與命，眼前好惡古猶今。不須指擬文章力，且要消除人我心。貧甚可無餐玉法，閑多好和翫珠吟。春殘任待花饒笑，竹几蒲團味自深。
自警 林希逸
靜退雖知趣味殊，終然習氣未全除。有無對境宜俱遣，夢覺何時解一如。得力要須生處熟，用工最怕密中疏。莫教草草匆匆去，却恐從前枉讀書。
晨興和前韻 林希逸
分劑元無欠與餘，化工最巧是乘除。壯懷何必風雲入，凈念須看露電如。玄在不妨雄拓落，詩成自笑甫狂疏。新來一事尤堪訝，眼已眵昏學草書。
晴窗放言 林希逸
今日與明朝，相尋僅頃刻。昨日不可追，便如千歲隔。長江汐且潮，孤月明又魄。真宰良自勞，人生況如客。錦衣豈云華，藜羹未爲嗇。俯仰去來今，升沉付一啞。卯酒六七分，武成二三策。晴窗樂自知，一鏡虛中白。
甲寅十月十九日有感 林希逸
當年瑞節慶虹流，冷落如今閲幾秋。鼓腹遺民猶詫說，攀髯諸老更誰留。玉梅枝上春長在，金粟堆邊雲正愁。追記鵠袍陪拜日，曉風黄繖望宸旒。
田園雜興  其一 林希逸
疇昔多慚世網牽，收身幸早賦歸田。四科人物皆高第，只學樊遲也自賢。
田園雜興  其二 林希逸
獨立搔頭曉未梳，喜看童僕理園蔬。漢儒不悟真消息，却下簾帷只讀書。
田園雜興  其三 林希逸
郊迎猶待一番風，主相那能不愧容。縱道東還心事白，更須定洛乞明農。
田園雜興  其四 林希逸
歲計溪南數畝中，但將風雨祝天公。人生何必堂厨飯，米滲藜羹一飽同。
田園雜興  其五 林希逸
雨過高低水地平，扶犂野老續歌聲。憂時莫問簑衣讖，但看烏犍破曉耕。
田園雜興  其六 林希逸
輪輿蓋軫及車弓，模寫文奇是考工。農具因何却疏略，周公於此愧龜蒙。
題泳近稿 林希逸
拏舟早已向三韓，莫放天風解引還。九轉黄芽先白雪，千年翠甗後紅斑。棊無盡算仙猶著，性要全空佛未閑。得路不須愁險絕，看他脚力盡時山。
夢 林希逸
學道渾無力，紛紛夢未休。誰呼鶖與寂，莫訂蝶爲周。因想誠難詰，飛揚果自由。工夫何處是，勤看懶安牛。
溪上謠 林希逸
溪上行吟山裏應，山邊閑步溪間影。每因人語識山聲，却向溪光見人性。溪流自漱溪不喧，山鳥相呼山愈靜。野雞伏卵似養丹，睡鴨依蘆如入定。人生何必學臞仙，我行自樂疑散聖。無人獨賦溪山謠，山能遠和溪能聽。
夢西軒舊事 林希逸
南谷霜松老，傷哉一窖塵。學迂窮有鬼，詩在護無神。往日同參盡，殘年入夢頻。遺書誰挂眼，衣鉢付何人。
雲木相參歌 林希逸
溪翁結茅傍溪南，近山繞屋青如藍。天垂四野雲到地，千頃萬頃羅松杉。着亭小小寄面勢，往來萬象窗中含。有時倚杖日未吐，但見雲木朝相參。蒼蒼古木大百圍，白雲無心出復歸。雲無盡藏木不老，雲木千載長依依。我醉呼雲雲不飛，風和萬竅如塤箎。此時此景誰能畫，既以名亭聊賦之。
夢寒齋 林希逸
故人千載隔幽明，昨夜躊躇過數更。握手不知爲已死，掀髯猶更話無生。海山兜率歸何鄉，漳浦咸陽寤自驚。擁被長吟天未曉，滿簷落月淚如傾。
戊午與諸友同謁犀斜南谷二師墳作  其一 林希逸
來往松間不計年，學無進趣負師傳。侯芭白髮今能幾，知付他誰守太玄。
戊午與諸友同謁犀斜南谷二師墳作  其二 林希逸
身前枯槁似山僧，瓜葛雖存亦强名。料得九京還自喜，但將墳墓付諸生。
艾軒先生 林希逸
爲道難言不著書，但知日用是根株。當筵自昔傾龍象，嗣法何人識馬駒。六學即今皆勦說，一齊孤立可長吁。犀斜南谷窮愁骨，仙境能談舊事無。
臂痛六言  其一 林希逸
六十六翁衰久，四百四病更多。臂用火攻未可，心存水觀如何。
臂痛六言  其二 林希逸
虞監因書自苦，龍眠爲畫勞功。臂痛與渠相似，筆端愧我非工。
臂痛六言  其三 林希逸
列子肘停杯水，吳生臂畫圓光。此是病魔饒借，莫將妙手誇張。
莊子口義成 林希逸
逍遥而下是全書，漁父諸篇却不如。意外形容辭獨至，句中脈絡字無虛。機鋒頗似禪三昧，根極祗求性一初。千古濠梁同會面，子真知我我知魚。
老子口義成 林希逸
見徹深微字字精，五千言在與誰明。事因借喻多成謗，經不分章况立名。數十有三元是一，道虛無實始爲盈。蘇云近佛非知老，老說長生佛不生。
列子口義成 林希逸
莊列源流本一宗，微言妙趣不妨同。但知絕迹無行地，豈羨輕身可御風。二義乖違劉絕識，八篇參校湛何功。就中細細爲分別，具眼應須許此翁。
重修考工記口義 林希逸
千金求得自河間，此記尤奇似五官。文苦聱牙精識少，物窮纖悉辨名難。牙圍以後圖方見，口義於今缺不完。師說幸然無失墜，書成只恨鬢凋殘。
讀關尹子 林希逸
青牛車後抱關翁，師已西游道却東。著論九篇今獨在，命名一字古無同。不知身老傳誰氏，可愛文奇似考工。博大真人莊所敬，寥寥千載想宗風。
題新稿 林希逸
少日無端苦學詩，倚樓面壁總成癡。斷無子美驚人語，差似堯夫遣興時。最上宗風埋沒久，新來家數見聞知。吾生恐被師傳誤，自比靈雲更不疑。
至學 林希逸
至學玄談理最微，負門粗細有誰知。蛇生弓影心顛倒，馬齕萁聲夢轉移。須信風幡元不動，能如水鏡却無疵。咸經四字分明訓，截斷憧憧未感時。
物理六言  其一 林希逸
以鳥養鳥盡性，惟蟲能蟲知天。萬物與我爲一，反身樂莫大焉。
物理六言  其二 林希逸
羊螘不如魚計，鴻鵠豈比雁謀。爲問折腰五斗，何如散髮扁舟。
物理六言  其三 林希逸
杜鵑前身名宇，胡蝶夢境爲周。至理但觀物化，吾心自有天遊。
物理六言  其四 林希逸
醯雞甕中世界，蜘蛛網上天機。他心我心壹是，大知小知俱非。
物理六言  其五 林希逸
蚯蚓兩頭是性，桃花一見不疑。了得葛藤三昧，却參芣苢諸詩。
物理六言  其六 林希逸
非魚知魚誰樂，夢鹿得鹿誰誣。若與予也皆物，執而我之則愚。
和後村憶昔二首  其一 林希逸
應世只愁一著差，少曾苦學鬢今華。愛牛因見無傷也，喻馬還非俱是耶。工苦從人夸腹稿，發明自我看心花。蠅頭蝸角人間事，回首驚看似亂麻。
和後村憶昔二首  其二 林希逸
白雲深處卧元英，莫問卿君與我卿。說向老禪成寐語，誤他壯士爲虛名。鏤脂須信文徒巧，隔膜只愁性未明。空忍饑窮吟樂府，也疑太祝似心盲。
和後村口占一首 林希逸
老去田翁多狎友，年來觀主換新銜。緣溪竹杖時行散，面壁蒲團漸放參。休夢筆花尋硯滴，但看貝葉守燈龕。清朝越紼將修禮，留滯何妨似史談。
和後村唐衣二首  其一 林希逸
非晉非唐落魄袍，人生行樂不知他。可曾癡說飛霞佩，那肯吟思疊雪羅。带眼減多癯已甚，布毛吹盡意如何。溪鄰更有笭箵伴，時整蓑衣共緝莎。
和後村唐衣二首  其二 林希逸
初服能尋恨已遲，便如野鹿脫拘維。閒因解带迎風處，凍憶穿靴立雪時。老守漁蓑隨分樂，古多蟬冕歎機危。不知窮苦哦詩相，破帽從前略似誰。
和後村記顔一首 林希逸
精神歸阿堵，一點定如何。問景論蛇跗，吹毛笑鳥窠。鬢知誰甚似，音比舊尤訛。但擁維摩几，時時閲貝多。
和後村漫興一首 林希逸
儒冠能誤甫，休憶早充賓。既得林間趣，甘爲局外人。法書喜皇象，古畫愛公麟。屢典衣償直，因癡不恨貧。
行田間見新秧作 林希逸
新秧成段見連連，風弄輕柔雨後鮮。細出水如青縷線，平鋪田似綠毛氈。國貧民困憂無日，身遠心存冀有年。試問維魚誰入夢，牧童三五澗頭眠。
錦溪謁墳作  其一 林希逸
鞠育恩深愧老身，少營甘旨苦長貧。如今有酒空澆酹，對此傷心十一春。
錦溪謁墳作  其二 林希逸
松下殷勤奠獻回，山房四望小徘徊。常年不似今年晚，待得花時過盡來。
資福嶺菴前作 林希逸
嶺路松陰好，歸鞭爲小停。苔封石面紫，藤絡樹身青。菴古無人住，蟬多過客聽。少時文會處，近裏有祠庭。
和莆田陳宰篠塘庵韻 林希逸
竹根牆下一燈龕，舊事傷心未易談。十頌尚留禪髓在，諸方應作話頭參。高情寫入陽春調，遠望吟思落日酣。魔種紛紛堪可笑，得君點破料知慙。
崇安忌日 林希逸
生死涂分久，追懷謾自傷。憐渠眉舊白，歎我髮今黄。聚散萍來去，悲歡夢短長。縱能排遣盡，此日亦難忘。
踰月苦旱忽得邑宰喜雨詩用韻二首  其一 林希逸
連日非無數點飛，濱溪底見響舂機。甘霖君已吟成卷，炎赫吾方汗濕衣。雷邑未能均澤施，龍君可要逐方祈。箋天更仗伊誰力，外史臣慙似螘微。
踰月苦旱忽得邑宰喜雨詩用韻二首  其二 林希逸
布穀催耕歎雨乾，諸賢歡詠我辛酸。瓢分不到田猶涸，琴化雖均天作難。底要歲遺三九食，但爲民幾一分寬。未縣龍骨魚無夢，那得新租上送官。
和蕭教韻 林希逸
聲華六館壓羣雄，獨坐臯比信國工。弟子三千徒共喜，法筵第一義尤公。我開薦口慙如愈，守自知名盍敬融。料得芹香留不住，會須班入大明宮。
四月二十日得雨方足聞城間一禱即應沾渥久矣此餘波所及也再用前韻一首寄呈恕齋 林希逸
晴雲卷盡雨雲飛，多謝元工已轉機。懇切敷陳綠封事，殷勤持送紫霞衣。十連如佛仁均施，一念於民福可祈。秧馬既閒青遍野，摇摇爭弄晚風微。
和一隠堂 林希逸
少陵那肯縛微官，謾結陶廬雜市闤。五客昂藏圖素壁，一翁偃蹇對青山。我因月憶人千里，公比雲居僧半間。老去得閒應浪喜，何如未老已先閒。
賀後村得第七孫 林希逸
恰喜長房兒納婦，蘭堦又報送麒麟。一夔四海名千載，三鳳諸孫見七人。新綴錦綳饒獻笑，賸留寶硯要分珍。太翁從此應投鑷，却許貂金映鬢銀。
既旱得雨連日不小住  其一 林希逸
旱餘得雨又傷多，塵世因饑百種魔。便使有方能辟穀，我雖獨樂奈人何。
既旱得雨連日不小住  其二 林希逸
喜雨還憂雨過多，人生可煞是多魔。事難恰好天誰問，天本無心可奈何。
再和後村得孫韻 林希逸
含飴方樂燕嘉賓，畫果犀錢勝擘麟。老鳳遞看雛鳳好，猶龍行見共龍人。孫誇奇骨磽如玉，翁喜龐眉從以珍。産有萬金誰敵此，他山何羨器車銀。
送用和劉推官入京班改 林希逸
幕畫如兄有異才，嶺南聲價動諸臺。登龍尾道呼班去，爲鰐魚州守印來。定有賞音相料理，何妨進卷小徘徊。遥知得意行吟處，傍柳堤看菡萏開。
山丹已盛 林希逸
夏半葵榴亦頓空，臨池還未見芙蓉。花神也念翁岑寂，數本山丹著意紅。
小盆新種水芝方有生意 林希逸
買石殷勤種水芝，主人欲速訝渠遲。朝來喜見芽如粟，點點青青上下枝。
行楮 林希逸
救楮爲謀意甚忠，人間豈不願流通。未論子母權輕重，無奈官民價異同。産計高低藏自可，用難節縮出何窮。秤提須信無奇策，賤則因多少則穹。
和吳帥古靈祠堂韻 林希逸
學問功深筆硯靈，南來題詠遍吾閩。詩書禮樂宗元帥，俎豆衣冠友昔人。顔色如存滿梁月，襟懷長想浴沂春。新成翬革添吟句，傳入圖經字字珍。
用珍字韻謝吳帥分惠乃弟山泉所寄廬山新茗一首 林希逸
五老峰前草自靈，若爲封裹入南閩。錦囊有句知難弟，玉帳多情寄野人。雲脚似浮廬瀑雪，水痕堪鬭建溪春。龍團拜賜前身夢，得此烹嘗勝食珍。
題郭進士所進萬世寶鼎鑒 林希逸
學苦功深老更癯，儲闈一念許渠渠。掄才合作金閨彥，忠國無踰寶鼎書。未見龍圖携處士，但聞狗監薦相如。明時主相求賢急，指日香名入詔除。
謝劉正奏惠文戲效昌黎體仍用送賈浪仙韻一首 林希逸
可人忽及門，瑩骨清照膽。銜袖子何謙，拜手吾豈敢。于嗟泥尚蟠，有興月可攬。何居欲困衡，迺爾蹈坎窞。萬言蛹吐絲，一第髭摘頷。攀天桂非高，佳境蔗方啖。但思俗茫茫，頗怪雲黯黯。顧我方阨窮，相看合悽慘。藿食恣酣饕，大羹鄙漓澹。甘守竹笭箵，疇憶蓋菡萏。孤熊輩狸狌，芳卉雜葭菼。躪藉衆靡憐，訪求情易感。玉肆混琳珉，珍筵侶菹歜。豈伊厭葱珩，雅欲共藜糝。見睍失漉漉，聞雷嗟坎坎。儷箋價編瓊，璆稿憤削槧。新知乍激昂，老我長顑頷。惟應旌翹翹，曾是御憯憯。期君騏驥驤，眇彼蜉蝣撼。層青富脩程，墳索且玄覽。
和後村二首  其一 林希逸
瓊筵追補慶樗菴，壽宿熒熒耀斗南。詩勝盧仝酬馬異，客無李四與張三。顔紅鬢白國元老，眼赤腰黄世美談。索和多慙供狗尾，公如大楚僕毛聃。
和後村二首  其二 林希逸
但喜僧歌不壞菴，可曾佞佛學和南。溪深却有鸝千百，城遠何妨家兩三。詩未能工多纇句，書無高論總常談。身窮久欲逃名姓，任把秦儋作史聃。
耳鳴戲作 林希逸
底事虛聰裏，長聞風雨聲。史嘗云蟻鬭，醫却比蟬鳴。老縱聾何惜，愁因聒易生。道書疑太誕，如磬是丹成。
六月二十四日雨後苦熱作 林希逸
今年一旱熱良苦，既雨纔晴熱如故。桔槔蹔閒稍解憂，赤日當空蒸濕土。晚田切切更望霖，早禾已失十四五。溪泉漸涸衆撮眉，老我垂頭汗如雨。有身有患信可憐，亦既憂農還畏暑。
樂軒遠日之祀巖尹方兄賦以七言用韻一首 林希逸
事師如父理云然，到底難忘講席前。身在必憂惟忌日，義存雖死似生年。親祠執奠疑容見，淺學孤恩枕膝傳。長愧後生香一瓣，玉樓十二抵三千。
得大慧頂相有親筆贊 林希逸
見師畫像如師活，聚散如何呼又喝。似與不似吾不知，却是夢中青直裰。
四睡戲題 林希逸
多少醒人作寐語，異形同趣誰知汝。四頭十足相枕眠，寒山拾得豐干虎。
詠松石 林希逸
生生化化果何如，物類雖殊氣不殊。疏密尚留松脈理，嵁巖却是石肌膚。今身肯羨陳三品，往事堪羞秦大夫。斸藥仙翁何處問，雲根還似樹根無。
和柯山玉上人三首  其一 林希逸
身如孤鶴萬緣空，吟得交情底許濃。我老學禪無長進，相逢却講少陵宗。
和柯山玉上人三首  其二 林希逸
聞說高人意已消，非坡誰解識參寥。何年共賦浮花雪，一棹清溪兩岸苕。
和柯山玉上人三首  其三 林希逸
贊畫俱佳見似親，殷勤遠寄證前因。雖然說我夢中夢，却要知渠身外身。
賀後村生日慶八十  其一 林希逸
星履班頭跨錦韉，乞身玉座賦歸田。當行兩制文章老，來處三壺功行仙。生比萊公過半月，占求尚父恰今年。先皇法從新皇憶，須落前銜拜榻前。
賀後村生日慶八十  其二 林希逸
宸奎輝映畫堂深，瑞旦華筵酒滿斟。三鳳七雛樽捧玉，雙魚九銙带橫金。未須人詫耆英會，更看公求耄老箴。却此趙州行脚後，百三十歲主禪林。
戲效劉苕溪十二辰歌 林希逸
華門鼠憂多唧唧，我貧不厭瓜牛窄。癡人虎視欲眈眈，我寧老守兔園冊。莫愁龍具苦酸寒，等爲蛇跗祇瞬息。試問藍關馬不前，何似金華羊可叱。嬌羞已笑沐猴冠，卑棲那更爭鷄食。掉頭一任犬狺狺，掩耳莫聽豬嚄嚄。
晚日既入紅雲滿空以東西言之此間去日入處幾千萬里日既到海而其光上射於天如在頭上非天高地小四面海闊安得如是因以紀之  其一 林希逸
幾譯天西到海東，日沈猶射半空紅。吟思益信人間小，海闊天高地水中。
晚日既入紅雲滿空以東西言之此間去日入處幾千萬里日既到海而其光上射於天如在頭上非天高地小四面海闊安得如是因以紀之  其二 林希逸
天高地小水茫茫，取喻只如雞子黄。西日既沉光倒射，天中還是水中光。
袁命士 林希逸
言多奇中邑人誇，得妙無過六十花。術學要須來處好，馳聲貞觀是渠家。
題趙工部柞山堂 林希逸
太白前身錦繡腸，字書搜盡入篇章。作歸田賦辭蘭省，取半山詩扁草堂。自擬百圍莊散木，不誇五柞漢長楊。却愁金殿催班去，風舞槐龍影正凉。
和韉字謝後村和篇  其一 林希逸
狨鞍更合破花韉，揮手歸尋種玉田。琢句工如賈島佛，引杯豪似翰林仙。作蠅頭字無虛日，辭豹尾班不待年。活底壽星公即是，輕安尤勝古希前。
和韉字謝後村和篇  其二 林希逸
九袠筵開喜更深，金杯從客十分斟。新詞歲歲歌縣矢，回啟人人得碎金。短韻豈堪勾白句，初心却似欠韓箴。如公總是書融化，椰腹多於漢學林。
再和前韻謝後村惠生日詞  其一 林希逸
野客相過坐馬韉，論談大半是農田。生慙弧矢爲男子，老脫簪裳似散仙。錦卷新詞歌永日，茅簷小酌勝常年。癡因好佛蒙嗤誚，更敢誇張靈運前。
再和前韻謝後村惠生日詞  其二 林希逸
老去劬勞念轉深，一樽聊爾可曾斟。中年爲拙辭宮錦，晚歲雖貧笑汞金。破被與兒眠似鐵，敗氈留客坐如箴。多情曲意加題品，錯比唐溪與晉林。
三和韉字二首寄後村  其一 林希逸
誰道林花不是韉，山如奔馬下平田。哦詩不記身投老，對酒猶狂興欲仙。勾漏丹砂尋舊令，雲安麴米問長年。如翁一事尤癡絕，醉却逃禪綉佛前。
三和韉字二首寄後村  其二 林希逸
勝敗如棋閲世深，夏商猶爾况戈斟。癡人倚柱思全璧，達士揮鋤不顧金。穎自忉㦬宜愈傳，酒何殃咎要皮箴。過從怕聽閒言說，聞早移家避入林。
偶題 林希逸
溪南溪北鳥相呼，聽雨看雲足自娛。不羨筆書黄紙尾，但吟詩撚白髭鬚。身謀只合交猿鶴，眼見渾如擲雉盧。堪笑少陵高自比，到頭老大始知愚。
再和柞山腸字一首 林希逸
縣知書卷飽撐腸，一倡殷勤十和章。茅捲三重憐杜屋，株高八九羨韓堂。利名誰信爲韁鎖，聖知人猶比桁楊。萬事不如祇浩飲，葡萄切莫換西凉。
溪居古榕甚佳未嘗有所賦得柞山詩卷借奇字韻戲成一首 林希逸
古樹婆娑誰手種，有藤纏絡似髯垂。但看窗草求溪意，自覺庭楸欠愈詩。才拙豈能酬郢曲，心降但合靡齊旗。吟渠却羨公家柞，短韻長篇句句奇。
春谷惠示榕橋精舍二十四詩借首篇韻賦一首 林希逸
春谷因榕費苦吟，爲憐夾道綠陰陰。身藏巖澗風霜老，名入圖經歲月深。北客未知題詠少，南州莫向字書尋。鶑啼庭葉曾留句，獨有河東柳賞音。
題僧雪岑詩 林希逸
本自無鬚學撚鬚，此於止觀事何如。詩家格怕無僧字，聖處吟須讀佛書。得趣藕花山下去，逃名枯木衆中居。早梅詠得師誰是，見鄭都官却問渠。
題范月溪欵乃集 林希逸
欵乃溪干入聽時，忽傳新集到柴扉。自慚我老眠雲慣，遥羨君吟弄月歸。正始餘音何寂寞，四靈苦思儘光輝。當行家數今誰是，消得渠儂論錦機。
送徐諮議總管  其一 林希逸
美矣軍諮議，元戎喜借留。吟多磨盾鼻，心久折刀頭。梅日相求去，花時寄別愁。天風題石處，從此夢同游。
送徐諮議總管  其二 林希逸
括要翁精訓，君於翁又賢。吟工如射巧，稿富已刊傳。資格宜分竹，功名早著鞭。從軍詩更好，因雁寄溪邊。
郡圃小山大資可齋先生所作也石久散而池亦荒恕齋來公補處疊之浚之訪求舊記重刊之仍續留題之句以寄可翁翁又和之以某同出可齋之門不鄙賜示借韻爲謝  其一 林希逸
湖嵌散盡重堆疊，池碧堙多旋斸開。舊記幸存新入石，勝游端待可人來。
郡圃小山大資可齋先生所作也石久散而池亦荒恕齋來公補處疊之浚之訪求舊記重刊之仍續留題之句以寄可翁翁又和之以某同出可齋之門不鄙賜示借韻爲謝  其二 林希逸
舊留岸柳千株老，新種池荷一度開。此是可翁題詠處，元戎領客喜同來。
郡圃小山大資可齋先生所作也石久散而池亦荒恕齋來公補處疊之浚之訪求舊記重刊之仍續留題之句以寄可翁翁又和之以某同出可齋之門不鄙賜示借韻爲謝  其三 林希逸
石好歲深歐記在，雨多雲爲段遊開。同門一士頭如雪，許待龍圖老子來。
吳帥用前韻以別再賦以謝  其一 林希逸
碧油幢下詩書帥，吏案如山强撥開。領客雍容游郡圃，柳間松下步行來。
吳帥用前韻以別再賦以謝  其二 林希逸
主人愛客情何厚，盡日移樽逐處開。古柏寒梅俱問訊，追思猶說海棠來。
吳帥用前韻以別再賦以謝  其三 林希逸
清晨玉帳方違拜，一葉江干艤未開。多愧元戎懷舊雨，殷勤惜別袖詩來。
吳帥用前韻以別再賦以謝  其四 林希逸
村居僻甚城闉遠，避俗柴門久不開。忽漫出山歸自喜，龐翁還謁恕翁來。
題天風海濤 林希逸
亭後千尋屴崱峰，亭前萬里見晴空。山藏落照生新月，海漲輕濤带晚風。世事浮雲變今古，客游鑱石遍西東。近簷溜雨霜皮柏，却是渠曾識晦翁。
題梁祕閣玉堂何似亭 林希逸
放眼久知亭外景，連朝苦恨雨昏昏。紅飄落桂渾如雪，青失平林總是雲。與世相忘真有道，休官曾不待移文。玉堂天上空回首，白髮追尋我愧君。
喜新晴和前韻 林希逸
清曉秋聲枕上聞，倚欄頓覺失眵昏。潮分新水添池水，山放晴雲換雨雲。翠洗方壺如著色，稻摇平野自成文。荷枯菊少梅全未，風葉蕭蕭對竹君。
題張尚書畫冊四首 松間睡道士 林希逸
高枕松間石，如儂未易知。世情祇益睡，不是學希夷。
題張尚書畫冊四首 犬 林希逸
辭家何處附書歸，縱獵何年投絏去。斯入咸陽機洛陽，料知黄耳嗤渠誤。
題張尚書畫冊四首 牡丹 林希逸
生意草亦佳，可但蓮菊好。富貴本何心，莫以色見我。
題張尚書畫冊四首 雀 林希逸
勘破鵬鳩事，人間百念消。茂先老自誤，不記賦鷦鷯。
菊菴相道人求贈 林希逸
拋汝菴中菊，尋他楦上麟。休將窮達事，來語菊邊人。
送建寧倅林太博用後村韻二首  其一 林希逸
清班早見揚休立，自詭俄爲九仞翔。教雨久霑儒館下，屏星還照建溪傍。助行好事趨鈴閣，課了康功向玉堂。禹錫文章終得力，吾儕觕細要更嘗。
送建寧倅林太博用後村韻二首  其二 林希逸
家年愛友相期久，注目雲宵看鳳翔。半刺暫煩書紙尾，一翁分守繫籬傍。多携客上丹青閣，易事賢居夷白堂。更喜宦游逢樂地，戶無貴糴稻新嘗。
寄題趙武子鶴泉 林希逸
可人何事著斯名，知傍清泉築小亭。遥想倚風看鶴鶴，更須和月掬泠泠。君於醉後流應漱，渠若來時舞不停。莫謾濯纓歌此水，會當沖翼上青冥。
別林伯常國博  其一 林希逸
解印南來久卸鞍，未甘遮日向長安。洪都別駕何廉取，齋殿除書果趣還。再入美傳喧輦下，多情遠別到溪干。才名藉甚如君少，此去應須立要班。
別林伯常國博  其二 林希逸
歲晚交親久寂寥，明時賸喜入旌招。玉融名邑雖多士，橐從無人已四朝。我分長閒守龍具，君宜聞健侍雞翹。從今出處分岐路，對月相思夢愈遥。
偶題 林希逸
清曉焚香罷，書窗只自娛。時爲五禽戲，閒看六牛圖。遯世元無悶，衰年不厭癯。圍棊三稚子，夜夜笑翁輸。
題國清林氏海山精舍 林希逸
白醉吟翁頗似癡，當仁一見却無疑。但尋來處知歸處，莫把迷時待悟時。風過更看雲不盡，潮生長與月相隨。海山此趣誰能會，也是禪關也是詩。
丙寅再至水南吳景朔家 林希逸
舊游人物轉頭空，此地重來恨不窮。聞笛久懷中散氏，對床僅有小蘇公。門前旋闢園池好，壁上芳題子姪同。尤喜芝蘭書種茂，迎門歡笑挹溪翁。
和後村問訊水南失約二首  其一 林希逸
憶昔從容陪燕几，別來岑寂守漁蓑。論談苦羨江河决，離索深慙歲月磨。覿面難逢善知識，鈍根空比老禪和。當時言語何曾會，路滑山高敢再過。
和後村問訊水南失約二首  其二 林希逸
學荒久欠親談麈，居僻誰同理釣蓑。砂欲作糜那解飽，磚難成鏡只空磨。出乘雪興思安道，歸逐風吟笑志和。頼有先生前約在，掃門直候愈軒過。
題劉某詩集 林希逸
鄰居前此未相聞，到手新編喜得君。一事更令人動念，曾吟詩謁網山墳。
夜坐偶成 林希逸
涉世纔深誤轉深，鬢毛贏得雪霜侵。人多癡到未來劫，禪要空無見在心。晝暖枕書高鼾睡，夜長樽酒縱狂吟。花開花落春何意，潮去潮來古即今。
書窗即事 林希逸
此心無著自超然，麤糲隨宜醉即眠。喜讀佛書非佞佛，賦游仙曲豈求仙。涪翁語忌隨人後，康節圖看到畫前。老書蓬窗聊爾耳，何曾敢道慕諸賢。
晚晴 林希逸
雲收風止晚晴初，池減波痕見綠蒲。鷺入田行如數步，鴉隨林去似相呼。賦形宇宙真如寄，息意林泉不是迂。疏柳欲黄楓漸赤，來今去古幾榮枯。
題吳司戶忠齋 林希逸
事業心期在漢廷，師生莫訝共齋名。當年取履封留者，入夢祇因住穀城。
題吳司戶思忠堂 林希逸
我既題齋扁，堂名却又同。進思臣職分，意慕世宗工。欲問傳心法，無如盡己功。游楊朱呂後，先且學忠公。
三和除字韻 林希逸
終歲吾伊祇自苦，多生習氣未全除。却嫌俗態騷騷爾，寧作閒民皞皞如。肯羨孔光靈壽杖，且燒韓愈送窮車。一編受用床頭易，却似忘筌已得魚。
詩贈友人程鄉次子和甫兄 林希逸
苦戀庭闈戲綵衣，其言雖訥未全非。旁人競喜廣長舌，之子還如杜德機。他日必多麟抱送，妙年肯歎雉孤飛。但能寡過何妨拙，却恨鄉閭識者稀。
雨中懷後村石塘之約爽矣 林希逸
好讀書多晝苦短，細行歷到歲其除。無端竹雨蕭蕭下，可奈松風謖謖如。更僕詩來幾滿篋，過門約在待安車。大寒不出空回首，何日同觀濠上魚。
四和除字 林希逸
白髮餘生甘寂寞，丹書微累幸蠲除。天留老眼諒人只，雲本無心於我如。千歲不知棋幾局，二乘且論寶三車。香山見徹人間事，斷道爲龍苦似魚。
客至五和除字 林希逸
衡茅有客同歡笑，徑草呼童旋剗除。篘酒熟遲聊酤我，藜羹生怕有卷如。夜長不必論升斗，歲晚能忘誓笠車。鄰舍多情還解事，頻分野菜饋生魚。
和披字寄後村 林希逸
不羨新雕繡轂馳，不嫌自織草衣披。談禪客至眼俱碧，聯句人來髻似椎。愁絕只憑杯遣興，意行全藉杖扶衰。舊游歷歷天南北，夢不能忘隨所之。
送陳莆田 林希逸
邑以灘名處處同，此灘加似打頭風。吟多正恐招窮鬼，怨作無端謗殺公。怒欲懷磚嗟薄俗，義爲全璧頼宗工。衡寒溪上携琴去，羞澀囊如子美空。
和春谷用弓字見寄  其一 林希逸
奴去看魚笱，兒尋射鴨弓。養痾三徑裏，取友一溪中。日苦經簷短，天如罩野穹。過從人絕少，訪問愧春翁。
和春谷用弓字見寄  其二 林希逸
星曉有殘月，明明掛一弓。四天垂野外，萬象蓄山中。水動知冰薄，林疏見谷穹。傍人應比我，觀物邵家翁。
和春谷用弓字見寄  其三 林希逸
齊物書非放，師傳自子弓。人多談稷下，我獨守環中。道貴身無賤，名高位莫穹。元和雖五相，千載一漁翁。
三和磨字韻 林希逸
休憶朝携香滿袖，從教人畫雪披蓑。詩狂黄鶴樓堪碎，頌美浯溪石欲磨。安得谷論肥定武，却嗤甫貴瘦光和。老癡只弄窮生活，散帙多聞暮鳥過。
再和除字韻 林希逸
洛下玄功須究意，人間雜念早消除。才情向老無多許，夢覺何時解一如。失馬塞翁云得馬，數車柱史論無車。浮生寵辱渾閒事，勝負真如射㩉魚。
第三孫彌月小飲 林希逸
茅簷喜得第三孫，草草團欒笑語溫。晚菊客貽黄似蓋，新篘兒喜綠盈樽。生涯素薄書差富，舊物能留硯僅存。儒級傳來方四葉，九龍入夢始曾門。
四和除字韻寄元思別駕 林希逸
多生已被禪勾引，萬事祇憑酒破除。節物變衰黄落矣，儒功寡要白紛如。懷賢疑似渴司馬，避俗佯爲聵仲車。好友年來吟驟進，相逢何日語姬魚。
雨山徐總管袖詩見訪以道間見梅而作少留一夕次韻爲別  其一 林希逸
何曾問柳與尋花，訪友輕車到海涯。少爲梅吟看倒掛，會須木餫出褒斜。霜寒盡夜同煨芋，月過殘星似撒沙。村落常時無此客，多陪僧話送年華。
雨山徐總管袖詩見訪以道間見梅而作少留一夕次韻爲別  其二 林希逸
天放寒梅三兩花，殷勤粧點淡生涯。巡簷索笑忘霜冷，倚樹長吟待月斜。君去定趨丹鳳闕，我閒但占白鷗沙。孤山好處空回首，典祀何時到玉華。
雨山徐總管袖詩見訪以道間見梅而作少留一夕次韻爲別  其三 林希逸
岸幘衝寒嗅雪花，興隨雲遠到天涯。月知玉斧修成近，星伴銀潢左界斜。佳客過從聊把酒，浮生聚散似團沙。新吟何日重商榷，苦學無功鬢已華。
七和披字韻 林希逸
意馬難調繫更馳，空沙莫爲揀金披。忘機每笑棋爭局，愛禮時看齋白椎。正月書因王不競，變風作爲教先衰。聖朝可託狂歌樂，况有羊何共和之。
泳得男再蒙後村先生和除字見寄戲和一首 林希逸
貧慣人人嗤不管，老慙幼幼念難除。有孫何必位爲喜，戲父誰云翁不如。夫子忘年容撰屨，長文何日抱隨車。殷勤好伴腰鐮叟，莫學嬌癡女覓魚。
題朔齋鐵壁堂 林希逸
耐久聲名參古柏，絕清詞翰賦薇花。幾聞人似南都老，再有公生朔黨家。題扁不漸名鐵壁，持荷更合侍金華。元城志業須翁了，推美還看入制麻。
丁卯元日作 林希逸
泰畤欽柴已慶成，金鷄赦下是茲辰。百官班立樓前拜，萬歲嵩呼竿上人。正喜含飴看稚子，還叨祭澤及微臣。老逢嗣聖徵前夢，三十年前歲在寅。
二日野望作 林希逸
麥壠高低一樣青，淡雲籠晝雨絲輕。梅花爛漫開將盡，松葉稀疏落又生。遥企鈞天知夢斷，欣聞玉陛慶熈成。人人盡說新年好，除夕無風歲旦晴。
丁卯立春作 林希逸
歲陽更始財三日，輦路歸來第四春。野菜旋挑絲未細，村醪淺酌釀差醇。團欒弟姪何妨笑，淡薄盃盤莫厭貧。却憶先朝供帖子，傷心白髮舊詞臣。
鄰園惠晚菊數月有花高大甚奇 林希逸
菊種雖殊多短短，忽傳一種自比鄰。圍過十尺高七尺，開到初春始小春。團比蓋擎身極瘦，碎如金散色常新。梅時得此真奇絕，更有清香細襲人。
放歌 林希逸
朗誦烏棲曲數終，乾坤何事老英雄。縱令經有千名佛，敢道詩無兩放翁。九萬里風來海外，二三更月到天中。便教挽得銀河下，今古閒愁洗不空。
晨興聞簷雀作 林希逸
晨起喧喧暮自棲，夢回每每當聞雞。有渠何用門前客，廷尉當年見處低。
石竺山紫雲恭老  其一 林希逸
幾載空拳把疏頭，新成樓閣石山幽。未忘囑付樗居士，送紫雲師紫帽遊。
石竺山紫雲恭老  其二 林希逸
師知緣熟向溫陵，騎虎仙翁現化身。袖有先容應得力，陽巖佛地位中人。
雨後贈雁來紅 林希逸
雨後欣欣綠萬叢，憐渠葉葉但焦紅。旁人莫作榮枯看，時節因緣各不同。
先母忌日 林希逸
兒正癡時頼母賢，如今滿鏡白於綿。可堪遠日思存日，更向衰年憶幼年。嫠早獨携三稚子，世貧能有幾磽田。書燈督課無虛夕，曾解衣還束脯錢。
有感 林希逸
世事年來百色難，沉思觸目是憂端。田家仰麥嗟傷雨，海市無鮮爲苦寒。楮欲秤提官自抑，苗多走弄吏尤奸。身逢昭代還如此，獨喜三邊慮少寬。
遣興 林希逸
風流不羨三學士，衰退甘爲一腐儒。嗜古心癡迷黑鬼，養生胎息學玄夫。興闌日下新吟少，靜勝年來雜夢無。醉後枕書時鼾睡，長孫喚醒小孫扶。
戲效梅宛陵賦歐公白兔 林希逸
毛蟲雖小著仙籍，云渠千歲皆化白。中山山中衣褐徒，生長何年換顔色。豈其孕育自卯宮，又是金公付精魄。渠宗學孔非學朱，拔毛不蘄供書冊。老蒙將軍縱獵時，遁向何方爲窟宅。紛紛爾後更幾秦，避世甘心餐苦柏。明時作意始出來，五岳遍游無定跡。多生曾識六一仙，知道瑯琊有新刻。要尋此碑龜與螭，何事乃被滁人得。滁人知渠慕醉翁，翁歸已在雲霞中。期翁千歲亦如汝，殷勤遠致提金籠。傳誇瑞物遍都邑，倡和千篇模寫工。翁携入直金鑾殿，渠應自比廣寒宮。寄聲樹下擣藥者，汝伴嫦娥我伴公。
三和菴字韻 林希逸
新吟度度到溪菴，諷詠鏗鍧似雅南。筆健稱雄一當百，韻嚴苦和二生三。捨襄陽外無新語，除謫仙來可劇談。覿面猶龍誰復識，杏壇人在庶知聃。
題平遠軒 林希逸
伊昔營此窗，眼前頗有趣。往來多勝流，必和壁間句。人事一凄凉，窗亦不如故。舊詩無一存，誰復闖其戶。新來改作之，好景欣再遇。清溪漾淺流，長松列古路。高下見青山，濃淡雲來去。西齋平遠名，移以扁其處。我闥納八荒，令人心領悟。星垂平野詩，雲征遠遊賦。倚欄拍手歌，百盞吸瓊露。
新晴四和菴字韻 林希逸
衰懶如僧不出菴，雨晴春又遍溪南。周天日度一日一，初夜月生三月三。還丹只是安樂法，虛白應難容易談。最喜無名公自傳，何須儒學記齊聃。
偶題 林希逸
浮沉上下一虛舟，久喜身心得自由。知我要須高著眼，逢人多是懶擡頭。詩名遣興元非興，酒道消愁有底愁。學聖玄宗總如許，莫疑老子習單修。
別黄尉 林希逸
梅隠多留譽，花殘乍語違。慈空縣棒在，廉得薦書歸。好是家聲著，賢如柱史稀。清時衡尺定，著意稱傳衣。
山長潘同舍南歸袖詩爲惠奉和一首 林希逸
南郡談經得譽還，久知言行有防壇。合從金帖氈書後，便入宮花院柳間。雅抱清如漉明月，俗情險甚渡揚瀾。慇懃話舊溪干去，好友相期向道山。
了不了語  其一 林希逸
龍去拔髯嗟帝遠，鶴歸留語笑人非。龐涓死怨悲題樹，豫讓酬恩喜擊衣。
了不了語  其二 林希逸
胥駕鯨來潮上下，羲鞭烏急日西東。萬世不竭箠取半，一是無窮樞得中。
和元思朋微韻二首  其一 林希逸
吟清字字使人冰，惠我多於錫百朋。照破塵心如鏡鏡，續傳詩派似燈燈。句工可信堪呈佛，格老誰嗤要惹僧。但把功名付篇什，莫論青竹幾人登。
和元思朋微韻二首  其二 林希逸
宮衣我已換禪衣，讀得狐書頗造微。晚歲斗思蓬□去，早年浪奪錦標歸。多生自苦滔滔是，一悟應知念念非。投老但留詩癖在，羨君珠玉入毫揮。
苦雨 林希逸
半春常值雨，人嘆久難禁。橋斷溪仍漲，秧寒水更深。老天因底漏，無日不重陰。兀坐憑誰訴，愁多只自吟。
劉躔甫七十 林希逸
早歲耽詩學樂軒，如今霜鬢作吟仙。回思同舍二三子，幾見生朝七十筵。竺嶺佛來爭四日，崆峒人在更千年。稱觴豈必纏頭錦，醉舞何妨共醵錢。
別吳帥恕齋  其一 林希逸
學問功深道得民，但曾補處譽俱新。來爲閩嶺詩書帥，歸作甘泉侍從臣。政劇不辭身自苦，施多却似郡非貧。前賢好事推行遍，玉帳如今有幾人。
別吳帥恕齋  其二 林希逸
獵獵江濱萬綵旗，戀恩非止送公時。賢如司馬家求像，教比文翁學有祠。半月趣行三被旨，殘年惜別兩攢眉。東南民力閩尤困，到日論思首及之。
別吳帥恕齋  其三 林希逸
七聚人人苦戀行，吾鄉一事更關情。郡貧已極民縣罄，歲計祇於寺取盈。官要板曹寬未許，閩無保障害非輕。扶持有意公還去，條約春初恰講明。
別吳帥恕齋  其四 林希逸
公來植纛我扶犂，苦憶京塵判袂時。墀下一回樵服謁，溪干幾度錦箋貽。去思定有愛棠集，戀別空吟折柳詩。梅子正黄晴又雨，風檣語燕夢追隨。
送徐倉用後村韻  其一 林希逸
君王玉節選非輕，遠部何如鄉部榮。得志可酬公學問，用人如此世清明。名猶高似南州士，性本剛於東海生。振廩豈應煩此老，論思便合向西清。
送徐倉用後村韻  其二 林希逸
鯤橫學海孰知修，萬卷胸中古索丘。滂喜澄清真有志，籍違禮法亦如讎。發棠事亟聊行錦，活國忠存待借籌。聖要直臣流俗憚，會須覽鏡說韓休。
再用仙字韻答劉躔甫 林希逸
柴車本不羨華軒，吟苦何妨浪號仙。扶老底須九節杖，歡呼還費一金筵。正聞僧去坐長夏，那得君來論大年。會面苦難辰去速，柳綿飛盡見荷錢。
題建安曹兄深居小稿  其一 林希逸
得君詩一卷，自命曰深居。苦愛驚人句，多慙寄我書。絕知吟可老，更問法何如。叟已忘言久，離鈎正待魚。
題建安曹兄深居小稿  其二 林希逸
伊昔君居里，宗師有大賢。字嘗疑呂啞，詩怕爲楊顛。堪恨梁頹久，祇餘棹曲傳。要令吟律細，但學紫陽仙。
題陳兄始鳴集 林希逸
集編名甚雅，之子信吟徒。不是綦聞籟，應如惠據梧。但令鳴中律，何用句成圖。蠅蚓嗤時輩，能聯石鼎無。
苦雨 林希逸
一春苦淋漓，既晴差自喜。四郊遽如壑，晴日共能幾。人言山雨驟，每點大如指。新秧過半空，農泣向妻子。今年種如金，典質到衣被。忍饑事犂鋤，豈料今乃爾。一飽强營營，天公難指擬。先淫後必涸，我慮非止此。可奈漫空雲，如墨來未已。長宵欹枕聽，攬衣四五起。滴碎愁人心，不滴愁人耳。
太平蓮者草花也本如藤蔓好事者結竹而植之其花大如當三錢四圍先綻中有一萼如初出水蓮最後方拆想以此得名一花可十許日鄰人饋以一盆亦自可愛推其所以名者戲述一首 林希逸
柔條細葉綠層層，盤結何工豈易然。繞竹似藤渾似草，開花如菊却名蓮。知渠耐看令人喜，入我新吟與世傳。性分本同無細大，休誇太乙葉爲船。
記事 林希逸
清曉奴傳事異常，白浮碧瓦遍銀床。正愁炎夏多淫雨，那更陽秋記隕霜。我爲太和思保合，誰知小雅賦憂傷。中朝定有更生疏，野老空添雪鬢長。
送三文書院陳上舍入京 林希逸
翁季能賢有月評，頻年相與愧深情。三文書舍新求友，六館英流喜得兄。秋賦屢曾飛禰墨，夜寒未肯捨韓檠。殷勤拭目看雙鳳，同向龍飛榜策名。
三文主席劉兄翼運相別 林希逸
百尺劉牆未易窺，筆無盡思信瑰奇。早聞大字書氈墨，肯爲三文坐虎皮。注脚根株談未了，狀頭名第久相期。錦衣歸後如相訪，却要重論芣苢詩。
閒居 林希逸
已喜塵緣斷，雖然未盡閒。筆因求字禿，燭爲檢書慳。可愧家牢落，難辭客往還。苦須窮壁觀，除却住雲間。
六月廿九早題 林希逸
時難禁酷暑，晚喜動凉颸。已飲阿連去，仍招歡伯來。數根煮蘆服，一酌熱茅柴。睡到窗明足，摩挲醉眼開。
謝石塘小孤山惠酒 林希逸
好友憐余渴飲溪，醲香每月入緘題。分無內庫黄封賜，似有孤山赤幫支。把盞慚非漿瑪瑙，傾瓶尤勝碧玻璃。三升美醖何須戀，績也當年可煞癡。
梯飈惠酒且有和篇用韻爲謝  其一 林希逸
襆被當年去省房，村沽空憶御流香。花城不靳分新釀，應笑三升戀帝鄉。
梯飈惠酒且有和篇用韻爲謝  其二 林希逸
入斝渾如琥珀紅，誰家釀法似渠工。爲憐漁父鳴鞭送，儘有醒人羨醉翁。
贈僧宗仁回江西 林希逸
少別溪干去，於今識者稀。腰包留一鉢，頂相稱三衣。未得逢漁住，還如化鶴歸。馬駒江上有，著意訪禪機。
題臨清堂 林希逸
一派清流繞屋長，陰陰古木隔脩牆。枯梅照水橫疏影，新竹摇風送細香。諸老舊游如洛社，百年陳迹有溪堂。扁題祖筆真奇絕，竚立沈吟兩鬢霜。
題林桂芳洲集 林希逸
知子吟情美，工於學選詩。音惟追正始，派不入旁支。謝句人難夢，鍾評世有誰。匆匆酬雅意，勘辨待他時。
和後村三絕句  其一 林希逸
求齊若拙瑟徒工，已謝孫劉不作公。拋却巢由思稷契，許身却笑杜陵翁。
和後村三絕句  其二 林希逸
談玄要似蜜中邊，末學紛紛紙上傳。擊竹捲簾如未會，要無疑去待馿年。
和後村三絕句  其三 林希逸
衰翁分已絕塵緣，自和新詩醉擊轅。不是燈燈相照者，箇中消息也難言。
再和  其一 林希逸
藝業雖多蛻不工，差頭分付是天公。之乎者也成何事，却是天公誤此翁。
再和  其二 林希逸
白髮攢眉住道邊，錢荒糴貴怕人傳。溪干早稻垂頭久，次第今年似有年。
再和  其三 林希逸
少小田家有熟緣，自騎牛背賦犂轅。閒思耒耜經高古，朗誦龜蒙數百言。
朔齋惠龍焙新茗用鐵壁堂韻賦謝一首 林希逸
天公時放火前芽，勝似優曇一度花。修貢蹔煩鐵壁老，多情分到玉川家。帝疇使事催班近，僕守詩窮任鬢華。八椀能令風兩腋，底須餐菊飯胡麻。
六月頻雨  其一 林希逸
雨患先淫後必慳，春來數月爲眉攢。如今早稻黄幾遍，却怕收時雨未乾。
六月頻雨  其二 林希逸
春雨傷多衆慮深，那知六月似梅霖。天公事事俱難準，掃盡閒愁信意吟。
又一首 林希逸
半空如墨半空明，亂洒斜飄却又晴。細柳牆邊飛拂拂，隨風不住带蟬鳴。
三文祠堂七月二日禮成作  其一 林希逸
九龍山外築祠宮，崇祀三師敬則同。此禮獨行秋遠日，身曾逮事樂軒翁。
三文祠堂七月二日禮成作  其二 林希逸
明星落處是溪邊，回首如今四十年。清曉深衣來會拜，人無少長識師傳。
三文祠堂七月二日禮成作  其三 林希逸
在三之義父師均，往事追懷等念親。當日西軒同社友，相看白髮只三人。
三文祠堂七月二日禮成作  其四 林希逸
卜築雖殫歲月勤，事於州縣不相聞。祠田更擬圖升斗，要與春秋祭二分。
別莆陽郡齋張文學歸建安用後村韻 林希逸
君住壺山參請遍，樗翁却似嶺松孤。學如禪派求溈仰，師比醫宗要扁俞。到此幾嘗名譜荔，歸歟獨憶故家鱸。我慙九曲身遥領，空誦仙經說黍珠。
再和自賦 林希逸
意散久知流不競，交窮甘與月同孤。酣歌斫地憑誰聽，心事箋天恐未俞。何必紅雲班立鵠，只愁赤壁網無鱸。身名自要分輕重，人世多慙彈雀珠。
後村先生再寄新出名荔賦謝一首 林希逸
遠使殷勤訪草堂，見書已似飽瓊漿。曾叨獨樂園中賜，猶寄端明譜外香。珍重朱籃分五品，衰殘白髮喜初嘗。燈前把玩如珠顆，强忍饞涎且庋藏。
清古源以隆茂宗畫華池佛求跋 林希逸
畫如禪有派，此派自公麟。試我銀絲髮，幻渠金色身。淡無脂粉氣，清與雪霜鄰。具眼須珍惜，休將示俗人。
七月十五日作 林希逸
連日祇愁穗落空，松飄竹斷似飛蓬。喜看密密漫天雨，止得蕭蕭捲地風。儉歲久難禁貴糴，早秋今幸有全功。田家更仰冬收好，倚柱攢眉祝化工。
夜凉飲罷月中作 林希逸
早秋凉夜那無酒，明月清風不用錢。重露正隨松葉下，飛星忽過柳梢前。騎鯨昔有李十二，控鶴今無員半千。頭白如綿空醉舞，歌長意遠有誰憐。
懷古 林希逸
萬事信前緣，陶窗穩醉眠。笑他名下士，底似飲中仙。樂在身何羨，閒多性所便。不窮能有幾，試數昔諸賢。
二十日待月有感 林希逸
秋來餘暑未能清，夜久凉因露氣生。星影漸微斜漢落，月華欲上半空明。人間寒燠能無變，世事更嘗孰與評。不鼓昭文深有意，宮商纔動幾虧成。
題陳道古留遠堂 林希逸
乾坤不毀易寧熄，風月常新詩豈亡。可但功名須久遠，也知道味更深長。留題底要窮東野，取友何如賢季方。料得對床吟樂處，平章歐蔡到程張。
詠蓮花 林希逸
梅有幽人骨，蘭如處子姿。二者豈不貴，清矣仁未知。美哉水芙蓉，百花誰庶幾。可愛非可狎，不癯亦不肥。充然德之容，瑩矣仙之肌。芬芳不容挹，既遠而有遺。洛陽妖艷品，紅紫薄易萎。東籬敗壞相，著枝黏如𥻿。此花雖已落，泛泛看紅衣。有房如栗玉，尚以金絲圍。吟翫苦不足，賦予何其奇。因思愛蓮說，稽首百世師。非汝溪不愛，非溪不汝宜。何人斯取斯，有道者似之。
遣興 林希逸
車輪到處碾成塵，苦樂伊誰見得真。蟻聚萬緣皆假合，駒陰千載幾新陳。雖云入息非出息，或說前身有後身。此事謾然成諍論，且看古月照今人。
玉水記方流 林希逸
玉水何從記，工因卞璞求。若非藏異寶，那得有方流。遠派來玄圃，潛珍向某洲。璧沉疑月在，斗折認波浮。山鬼休持獻，江神不暗投。磬襄何入海，應爲訪鳴球。
和王臞軒舊題紫閣寺詩 林希逸
閣爲山名紫，松依水更青。僧談疇昔事，我記始初經。敗壁題仍在，臞軒喚不醒。箇中安穩住，但要主人惺。
問訊後村目眚 林希逸
赤眚因何久未除，客來多爲荔分疏。苦云牛背寒光減，病在蠅頭細字書。老學常時資共訂，詩筒兩月頓成虛。人間未有醫龍手，夢索仙翁擬訪渠。
清曉 林希逸
清曉沉思自點頭，年將八十又何求。便令鴟閣扶鳩杖，底似漁磯弄釣舟。鄧禹不妨嗤寂寂，司空自信合休休。年來點校書多在，但囑兒曹著意收。
梯飈遣惠菊糕且以鐵壁和篇與蘭闈魁卷示教戲用前韻以謝 林希逸
詩來已似風敲竹，飣巧還如雪糝花。便把菊杯邀酒伴，誰將糕字問吟家。獨憐卷上文成錦，却守琴邊鬢欲華。飽聽溪干人頌詠，鳬歸早早進三麻。
月仲重九生朝喜賦二首  其一 林希逸
自得生涯一室中，不於牛斗問窮通。傍閒婚嫁先時了，隨分衣冠與世同。伊昔阿奴俱養母，如今予季亦成翁。相看各喜貧强健，對菊休辭酒盞空。
月仲重九生朝喜賦二首  其二 林希逸
長年冷淡似難堪，自比榮期樂有三。就書卷中時借問，除杯酒外老何耽。定知丹桂還兒折，且把黄花對我簪。好趁月明來痛飲，不妨握手共迂談。
贈別張養晦 林希逸
訪我溪干住，蕉衣換裌衣。甘同蔬飯久，飲了菊杯歸。論藥方書熟，脩丹嚥息微。浴冰還啜火，此事世應稀。
遣興 林希逸
於魚於蟻皆非計，爲馬爲牛一任呼。文字要須心自肯，功名只怕命元無。癡人底信高僧黠，俗士從嗤我輩迂。老作凡夫差了事，得閒不厭弄心珠。
即事 林希逸
學必苦心非易事，世多抵掌是癡談。評量人到九分九，指擬天窮三十三。徹底書須隨字解，造微詩要似禪參。眼前定與誰商榷，忽謾狂吟付一酣。
寄興 林希逸
黄花未有紅花盡，秋思撩人欲上眉。耕不逢年難靠筆，窮知有命錯冤詩。旋沽來酒聊供客，留讀殘書要付兒。猶向醉時歌衮衮，少陵雖老有些癡。
長孫遣聘五更戲作 林希逸
生涯太極一圖中，白鶂猶鳴上下風。蟻穴蜂房人世是，鴆媒鳩婦性情同。誰家不欠兒孫債，緣法還歸造化功。月下有書何日定，一門三見線牽紅。
得京中書 林希逸
故心人在貽書及，禿鬢翁慚信道癡。千卷一琴甘隠矣，五窮三揖喜延之。空山賸擬藏書去，好景祇愁得句遲。倚杖看雲陶處士，樂夫天命又何疑。
三十年前嘗與陳剛父論詩云本朝詩人極少荆公絕工緻尚非當行山谷詩有道氣敖臞菴諸人只是俠氣余甚以爲知言追懷此友因以記之 林希逸
目斷千山嗟宿草，言猶在耳奈從何。文人縱有詩人少，俠氣不如道氣多。哲匠久埋泉下骨，吟徒今似法中魔。吾非具眼空饒舌，自掩柴扉適意歌。
癡翁 林希逸
癡翁癡處苦難言，半似禪宗半似仙。適意酒杯中味道，寄心詩句裏參玄。雖然也作人間夢，但覺元無俗下緣。剩把殘編消日子，不妨吟罷枕書眠。
寄興 林希逸
少時攻苦已成翁，學似無功亦有功。身外事皆隨順去，人間念已掃除空。癡兒莫指第二月，快士休誇九萬風。世界雖然許空闊，等閒分付酒杯中。
別躔甫 林希逸
一別三秋喜我過，舊游如說夢南柯。功名會上前緣薄，燈火社中遺恨多。幾劫曾爲詩法眷，兩鰥堪號俗禪和。相看未久匆匆去，可奈能吟不飲何。
十月朔日作是月十一日立冬  其一 林希逸
靜看歷推移，天公巧孰知。朔先旬日改，冬早小春遲。袖手閒中老，歡顔乳下兒。小窗殘稿在，續紙旋抄詩。
十月朔日作是月十一日立冬  其二 林希逸
身外無餘念，殘年守舊書。窗先寒日補，園趁小春鋤。邊耗多疑信，郵傳久缺疏。往來南北客，時得問何如。
十月初六夜偶成 林希逸
寒鷗歸盡暮烟生，野草牆根絡緯鳴。嶺外斜河雙派入，簾前新月半輪明。厲階莫甚董狐筆，避世寧隨桀溺耕。堯舜不驚祇愛酒，癡人往往笑長庚。
懷後村作 林希逸
無端對酒忽愁生，酒欲澆愁愁未平。老我阨窮如子美，故人憂病似丘明。常時交訊無虛日，每日迂談盡五更。手簡近來兒代作，得公手簡若爲情。
十月九日回書偶作 林希逸
炎炎翕翕何關我，是是非非厭聽人。莫謾揣摩當世事，且須康濟自家身。囊空米盡挨排去，菊老梅遲問訊頻。南北尚留書債在，未能痛絕爲情親。
客云今年小限甚佳戲題一首 林希逸
曉呼兒讀新詩草，晝引孫看槁葉蓮。但得天教閒度日，休將星算小行年。耐饑不管塵生甑，嗇算猶存紙裹錢。一事近來堪自笑，關心數月爲橋緣。
寄劉躔甫 林希逸
涉世還須著眼高，塵浮浪汩世滔滔。功名縱似秋風客，見解何如春夢婆。握手縱談拋我去，關心往事悶人多。西軒舊友今餘幾，掩卷長吟歎逝波。
昔與諸友同登香城最勝閣有長歌一首今壁題已失僅記炊烟不盡愁不盡七字追懷往事遂爲律體以足之 林希逸
曾向山巔望海濤，遠村簇簇樹如蒿。炊烟不盡愁不盡，立處愈高見愈高。追記壁題纔一句，同游漚聚惜諸豪。等閒試足成章在，却嘆吟時鬢未毛。
秋闈放榜作 林希逸
三載掄材棘屋中，不知老盡幾英雄。爭先誰是穿楊妙，偶得依然拾芥同。衆噪似狂俄寂寂，捷傳未定愈忡忡。人間萬事皆兒戲，注目長空送暮鴻。
晚步偶成 林希逸
半空濃碧雲成嶠，上有明霞如野燒。綠田黄犬吠行人，白鳥青林送殘照。連朝毒熱勝三庚，萬木號風無一竅。松間散步信意吟，安得孫登與長嘯。
老來猶喜看書清晨有警書以自砭  其一 林希逸
千古興亡大略同，自爲兒戲是天公。人如流水浮雲去，事落殘編斷簡中。已分塵埃嗟齒髮，休將點畫污心胸。香嚴喜把經遮眼，悟處雖高性未空。
老來猶喜看書清晨有警書以自砭  其二 林希逸
禪學元非妄詆訶，聲前句後總成魔。本來性即虛空是，自障塵因聞見多。過眼皆如雲不住，舉頭但看月如何。傳燈諸老還癡絕，只翫心珠底用歌。
偶題 林希逸
求之有道果何如，莫信鄒書恐自愚。生怕不祥如躍冶，底曾大叫肯成盧。言禪尚要空諸有，定分誰能得所無。却喜天公最公處，人人可索是玄珠。
游應天寺 林希逸
萬安橋北破僧坊，追數梁題歲月長。師祖碑殘微有字，世尊爐在久無香。蝦蟆撞破青苔去，龍象凄凉宿草荒。四壁不留風雨入，僅餘一衲住空廊。
偶懷丙午丁未同朝諸公悵然有感壬戌再預經幄先帝猶記小臣爲安晚門人 林希逸
前朝舊事怕追尋，欹枕更長忽上心。七貴五侯俱夢斷，一翁六士謾愁吟。雪歌黄竹游何邈，雲叫蒼梧恨更深。再割鉛刀尤可歎，白頭贏得淚沾襟。
和吳檢詳飛躍亭韻  其一 林希逸
心有靈淵性有天，得渠樂處自難言。誰傳仙去曾騎鯉，况說南征看跕鳶。
和吳檢詳飛躍亭韻  其二 林希逸
聖師知遠又知微，率性而修教迪彝。物性高高還下下，與渠相賞莫相違。
和吳檢詳飛躍亭韻  其三 林希逸
六爻萬象理俱陳，物物皆誠在反身。飛鳥音遺魚信及，中庸盡性易窮神。
和吳檢詳飛躍亭韻  其四 林希逸
夢如爲鳥何妨樂，計得於魚底是愚。化化生生機在目，紫陽深意注陰符。
和吳檢詳飛躍亭韻  其五 林希逸
有我何能與物親，物無非我學方淳。不知目送飛鴻者，何似觀魚濠上人。
和吳檢詳飛躍亭韻  其六 林希逸
躍躍飛飛共太虛，癡人底解見遺餘。師傳喫緊知何處，樂在中心不在書。
和吳檢詳飛躍亭韻  其七 林希逸
萬善皆由一念基，學能自悟不妨遲。得他淵默天游處，何異摳衣侍子思。
題范晞文詩稿 林希逸
年翫新編比碎金，知君風月滿清襟。才高欲進竿頭步，興到還磨盾鼻吟。字有三千何日奏，稿留五七已年深。漢廷射策無蘇李，千載河梁是正音。
答吳檢詳用饒字韻見寄二首  其一 林希逸
星省論文久，追思去日饒。同趨花底路，執別柳邊橋。我已甘肥遯，公還惜髀消。新詩時見寄，莫怕雁程遥。
答吳檢詳用饒字韻見寄二首  其二 林希逸
白髮溪干住，雖貧買竹饒。名慙五雲吏，夢斷七星橋。烹鯉梅春小，歸鴻柳雪消。兩鄉同此月，廬阜亦非遥。
曉起即事 林希逸
枕上吟安未了詩，披衣趺坐自支頤。今年暖過冬强半，昨夜霜濃曉始知。腰带愈寬只强束，髮梳常落不多絲。衰殘却喜身强健，歲稔村沽醉度時。
和梯飈薛宰鏡中我韻 林希逸
菱花泓裏炯相親，久翫還疑假是真。覿面果爲誰氏子，回光須照本來人。正慚我老羞看影，堪笑渠癡苦效顰。陶叟但知身有二，當年問答只形神。
送劉漳倅  其一 林希逸
撚髭袖手耽閒久，歲晚俄聞輅騎催。翁喜爲親負米去，守需監郡及瓜來。但令岸幘歌司馬，莫戀斑衣戲老萊。迂叟有康人所羨，佇看扶對殿中槐。
送劉漳倅  其二 林希逸
南郡久聞非舊比，民貧甚矣吏姦深。憑熊正試活人手，展驥仍多及物心。箝尾决無閒署字，支頤莫謾喜工吟。殷勤惜別龐眉老，洗耳溪邊聽好音。
再和鏡中我 林希逸
把照相看意自親，是身非幻亦非真。徘徊似月歌中我，上下如冰夢裏人。喻以不言只見色，愁於何有亦同顰。本來面目伊誰識，却詫僧繇解寫神。
三和鏡中我 林希逸
百骸雖在果誰親，本地風光見是真。隠几正忘吾與我，開奩忽訝彼何人。叔敖還許伶優學，西子何如里婦顰。遥想當年游鏡殿，化身千百未爲神。
丁卯重作化龍橋嘉平甲子脩梁方舉兩虹忽現里人皆以爲瑞輒賦一首 林希逸
下手高秋忽暮冬，霜晴水暖荷天公。舊碑語妙誰能繼，新築工多事却同。健筆早題需駟馬，脩梁朝舉現雙虹。殷勤著意溪干友，應讖橋門况已通。
三偈寄白沙和尚  其一 林希逸
疊石爲梁歲月遥，溪神毒發恣飄摇。萬事有緣人贊嘆，白沙師造趙州橋。
三偈寄白沙和尚  其二 林希逸
橋長百丈架溪橫，半水工夫次第成。人言不是慈悲力，那得霜冬暖又晴。
三偈寄白沙和尚  其三 林希逸
作緣道者信難哉，小工石匠亦持齋。世間苦行誰能此，爲向白沙會下來。
玉融嘉禾歌 林希逸
新來盛事喧南北，爭道玉融調玉燭。乍可優曇現出花，未見嘉禾長似竹。一莖五穗各垂頭，千人萬人齊拭目。元戎如佛令尹賢，清朝有道吾君福。來處况是太平鄉，此事須傳瑞應錄。便當圖本上九天，看取三登上上熟。
送方巖尹到省 林希逸
可人家世文章籙，騎氣如虹向上都。姓字儒流稱作者，工夫聖處及原夫。臨軒黼扆新龍御，射策彤墀引鳳雛。鶴髮溪翁勤洗耳，首聽翁季共傳臚。
送方兄 林希逸
清姿乍見似蘭芽，未識多聞士友誇。健筆如翁宜跨竈，著書先世久傳家。妙年秋日高攀桂，來歲春風早看花。佇聽龍飛新進士，一門姓字耀京華。
寄題陳非潛達觀堂 林希逸
詘信時也古猶今，耐事閒居且醉吟。看破人間須具眼，馳求身外枉縈心。樂常在我窮何有，名欲爲賓見未深。聞說君如濠上老，會當握手論升沉。
子真昆仲用虹字韻堅十七之約因眩而爽和以謝之 林希逸
握手歸來四見冬，窩中風月憶先公。情知夢逐飛鴻去，愧與饑吟病鶴同。既老豈應忘舊雨，相尋恨不渡橫虹。雲龍上下心期在，彼此祇憑一念通。
答子常 林希逸
清曉霜晴不似冬，多情剩擬謁龐公。若無檄得頭風愈，却引帆如弱水同。見訝令人時阿鵲，清吟惠我氣舒虹。殷勤一使來何遠，雙鳳華箋袖兩通。
和福清鹿鳴宴詩 林希逸
雪花飛舞上貂裘，此去朱衣定點頭。字奏三千高射策，璪垂十二拜凝旒。鄉邦正說龍年好，吾輩相期鵬路脩。日下五雲知有兆，瑞光先向玉融浮。
和後村答空青韻 林希逸
病能祟眼似波旬，聞說仙方妙入神。定要空青爲藥使，解除翳赤見瞳人。僕貧何計求珍劑，天壽斯文保玉身。岩電佇須光爍爍，檢書看劍樂千春。
和後村韻贈硯士方生 林希逸
精能磨石似磨磚，巧手馳聲積有年。想見割來雲製作，妙如修得月團圓。我雖成癖耽求硯，家苦長貧恨少錢。却羨樗翁藏甚富，鎸題欲付子孫傳。
橋緣漸畢再用冬字韻 林希逸
未雪爲梁正御冬，主緣賸喜得支公。如膺下手知誰會，與洧褰裳涉不同。列屋饑貧幾似鶴，高軒來往謾如虹。成裘豈有毛堪聚，不待青銅助半通。
送方汝則西上 林希逸
才華少日早崢嶸，萬里鵬摶始發程。丹桂籍中曾定價，金花帖上合書名。同升每爲翁稱屈，此去深期子有成。便好輪忠酬聖問，臚傳聽取最初聲。
送劉兄西上 林希逸
春光已入柳條催，雪後孤山尚有梅。泉上老人携子去，天中多士待君來。絕知戲綵怡顔久，便合看花得意回。遥想端門迎馬處，不妨翁季共傳盃。
戊辰元日作 林希逸
雲暗長空夜不風，新年又與舊年同。身前百念翁俱足，但幾鄉田歲屢豐。
初二日作 林希逸
一飽祇期與衆同，殘年自分樂溪中。此心久爲雲留住，猶夢持箋入帝宮。
象祖戊辰元日初冠仍拜敕命 林希逸
老得渠爲第二孫，加冠還已向春元。藍袍試拜癡翁喜，初敕題名聖主恩。好續世科如汝父，勉求師學大吾門。一樽長幼團圞笑，雖愧儒酸禮略存。
臨清堂前觀紅梅作 林希逸
濱溪竹伴老梅叢，一種風姿與杏同。直者倒垂橫者瘦，水中同漾影青紅。
送林少嘉西上 林希逸
聲名早出自兒曹，埸屋尤推筆力高。老大詩魔空白髮，幾多榜少已青袍。窮通有道吾何畏，文字隨時看所遭。簪取宮花歸錦後，不妨痛飲誦離騷。
送吳子謙西上 林希逸
君家學問富源流，世守書窗志未酬。曾記麒麟初抱日，喜看鵰鶚再橫秋。龍飛恩數優多士，臚唱聲名占上流。我爲汝翁期望汝，捷書聞日報溪頭。
送戴兄西上 林希逸
乃翁白髮棲鸞去，夙志勤勤待汝成。自古文章有定價，如兄詞賦合先鳴。今年恩數非常比，上甲科名著意爭。語別溪干聊贈句，南歸佇看錦衣榮。
送王稅院西上 林希逸
詞埸百戰氣尤豪，此友真如老伏波。本色藍袍須用著，到頭鐵硯豈空磨。向來鶚薦飛騰屢，此去龍飛恩數多。遥想玉階臚唱後，小璫覓句看揮毫。
用韻送徐平父西上 林希逸
鳴鞭西上訪漁村，倒屣霜朝喜及門。豹隠頻年聊蓄銳，龍飛今歲有殊恩。誦先朝賦知名祖，讀外家書見此孫。千載艾軒吾敬慕，袖中錦軸兩詩存。
送林汝大西上 林希逸
一第於兄何足溷，相期十載恨悠悠。未聞鯉化三層浪，但見鵰橫幾度秋。手妙八叉時輩服，眼迷五色主司羞。舒徐有待知天意，要作龍飛榜狀頭。
送陳清夫西上 林希逸
健筆朋儔推許久，芬芬幾播桂花秋。詞埸多羨君叉手，省戶須看鬼點頭。昔送廣文生有序，今無瞌睡漢爭籌。高科遲取君休訝，恩數龍飛榜最優。
送林毅夫西上 林希逸
乃翁賦手妙馳名，白髮青衫恨晚成。宋玉大招慙老友，枚臯末句屬吾兄。專場見說詞鋒銳，跨竈應知話柄行。聖御六龍新策士，輸忠不厭字縱橫。
戊辰謁伯祖惠陽使君墳三絕  其一 林希逸
一山雙脈兩翁藏，最久凋零長一房。誰道敗牆荒草裏，冢中枯骨昔金章。
戊辰謁伯祖惠陽使君墳三絕  其二 林希逸
少日春秋學最高，年踰弱冠掇危科。也乘五馬鵝湖去，埋玉凄凄草一窠。
戊辰謁伯祖惠陽使君墳三絕  其三 林希逸
手足情鍾共處埋，榮枯頓異可勝哀。長公松下無人掃，三從諸孫歲一來。
送余兄西上 林希逸
得意秋風早，香浮桂籍中。清疑衛玠是，年與賈生同。鵬化多諸從，龍飛上兩翁。此行宜趾美，佇見賦摩空。
送蔡彌堅西上 林希逸
春試新因閏少遲，行行應見柳舒眉。香留丹桂籍中久，名寫金花帖上宜。一榜三魁同我里，重輪六戊屬今時。贈言此意殷勤甚，就有安書寄小兒。
次韻題馬氏亦樂園集 林希逸
何處君家亦樂園，遥知眼界與天寬。年時料得羣花好，歲晚祇留老樹蟠。佳客酒中吟李白，主人林下見韋丹。事隨鴻去今如夢，却有賡酬集可觀。
用韻和黄兄 林希逸
老如枯柏傲霜冬，名實俱忘賦芧公。正苦歲寒無竹伴，喜知春思與梅同。囊書待朔登金馬，琢句追坡詠玉虹。他日肯尋翁住處，花邊野水與池通。
昨晚溪緣之論聞善友頗不能堪戲成八句 林希逸
作室道謀雖不可，同舟義等又何疑。自賢必去能賢也，不受何宗是受之。非馬固知難喻馬，圍棋恐未及看棋。溪干老子歸來笑，憶到行河集議時。
題化龍橋碑 林希逸
橋以鄉名曰萬安，篆碑誰作曰溪干。化龍二字重修得，歸鶴千年耐久看。鈎畫不凡非世有，精神欲動肯泥蟠。崇寧石在文尤古，虹筆相輝射斗寒。
贈周醫主簿和後村詩 林希逸
紫橐塤箎派易推，丹爐芽雪妙誰知。方因龍得來何處，棘爲鸞棲住幾時。見似臞仙清可掬，勝他流輩俗難醫。樗菴有句吾拈出，謁兩孤山共和之。
寄興 林希逸
生涯薄薄仰田疇，破敝猶存晏子裘。聊向太虛中過活，何曾自已外馳求。狂吟時有銜盃興，退省知無障扇羞。老守殘書差得趣，人間別一種風流。
洗石蒲作 林希逸
似髮青蒲石頂鮮，與奴疏剔換青泉。莫嫌水部寒貧氣，聊結涪翁瀟灑緣。晝永久看雲獨立，夜寒略對月還眠。焚香弄鏡皆書味，時有新詩入續編。
羅真隠已化數年曾糾仕五羊病中嘗訪渠爲之求樂曾知其已逝頗有問答曾今爲漳倅親與東菴道老言之 林希逸
生時句句有玄機，語我因醫偶造微。霞嶼已題新窆石，羊城還著舊深衣。曼卿見說乘騾去，丁令嘗聞化鶴歸。葱嶺相逢提履者，宋雲恐被後人譏。
戊辰二月六日作 林希逸
事隨時去似飛瀾，具眼應須以道觀。湯武交爭棋裏見，唐虞氣象瑟中看。寄情物外吟差樂，回首塵間意久闌。多一月春還過半，先生隨分老溪干。
讀昌黎與孟簡書作 林希逸
學能害道義當排，深淺還須究竟來。動靜理如雙轉轂，危微心要兩俱灰。俟之不貳知天矣，逝者如斯嘆水哉。却笑留衣韓十八，羨人明識外形骸。
遣興 林希逸
老後粗知見處真，世緣隨順不妨貧。靜看星斗尊吾性，閒對烟雲笑此身。舊學易忘緣懶散，近詩多拙欠尖新。從今只合逃名去，似此饑窮昔幾人。
曉作偶成 林希逸
飯粟羹藜漫曲肱，病無俗物也身輕。萬錢下筯非吾事，數卷殘書了此生。學淺幸無禪二障，心閒喜與迹雙清。更長睡足元無夢，又聽簷間足足鳴。
和後村喜大淵至二首  其一 林希逸
可笑兒癡覓句忙，先生善誘許升堂。未應得髓能如可，敢道言詩亦與商。筆落更誇風雨疾，袖回猶射斗牛光。句中有眼容參取，肯靳涪翁古印章。
和後村喜大淵至二首  其二 林希逸
問疾維摩本不任，招延多謝屢揮金。伏波床下容松拜，康節窩中爲客吟。新語粲花空把翫，舊游煨芋阻追尋。老慙筋力難爲禮，南北相望只嗣音。
和效顰一首 林希逸
詩能妨病語情真，才大猶如富傲貧。强作手書誠愧我，那知腹稿不勞人。生平酷好樂何苦，集本多傳續又新。拚却此身吟送老，百骸雖在果誰親。
葉萬山以詩求詩爲賦一首 林希逸
聞說君家舊業儒，貪游到處曳長裾。學青烏子通砂法，傍紫陽翁故里居。吟苦雖無堪煮字，交窮却有救貧書。虛中融結皆真理，朱蔡猶談可但渠。
送陳伯厚試上庠 林希逸
才華早已逼難兄，聲動賢關指日聽。萬卷飽看雙眼碧，一篇聊換半身青。三都賦出愁無紙，千佛名題會有經。投老溪干吟送別，舊游回首夢爐亭。
後村再和堂字二首且云欲謝遣孤月一意祈天用韻爲謝  其一 林希逸
問藥雖忙吟更忙，新詩必富似龜堂。未能載雪尋安道，恨不乘風學老商。伊昔虱心看愈大，因何牛背射無光。疑公只欠長明頌，不用雲璈共綠章。
後村再和堂字二首且云欲謝遣孤月一意祈天用韻爲謝  其二 林希逸
詩工如沈筆如任，到手篇篇玉應金。月好豈無搔首夢，日長誰伴撚髭吟。如今具眼師能幾，何處還睛佛可尋。來往莫嫌貧問訊，也勝空谷聽跫音。
和桃巷吏部用鄙韻三首  其一 林希逸
人間波浪勝揚瀾，對鏡知公有達觀。晚喜騎馿半山去，早曾立馬萬人看。平頭八秩身逾健，信手千詩興未闌。應笑溪翁耽貝葉，但尋破寺訪豐干。
和桃巷吏部用鄙韻三首  其二 林希逸
袖疏曾將紫闥排，山今排闥送詩來。試評藜杖爲吹火，何似麻衣共撥灰。濠上鯈魚真樂也，山梁雌雉信時哉。只愁驅上蒲輪去，不許箋天强乞骸。
和桃巷吏部用鄙韻三首  其三 林希逸
老學黔婁已逼真，他年誰解傳寒貧。曾供天老書題目，空守將軍醉告身。山似友于青眼在，世多交絕白頭新。癡兒浪下龐公拜，許作樽前問字人。
送吳司戶之任 林希逸
南州詫說才名早，到手青衫已二毛。自守冰霜真鐵漢，肯淹歲月待珠曹。遥知玉節將爭致，暫掌牙籌莫厭勞。聖世憐才甄拔易，倚須去著錦宮袍。
再用前韻謝桃巷  其一 林希逸
清吟思湧似回瀾，家數他年比務觀。歌舞叢中知散易，功名紙上要留看。吹殘柳雪寒仍在，數盡花風春欲闌。好景縱多公不飲，誰論麯糵向江干。
再用前韻謝桃巷  其二 林希逸
老境渾無悶可排，交情莫逆有輿來。骨寒底爲哦詩瘦，心懶非因忍事灰。蔬水生涯聊爾耳，輪雲世故奈何哉。漆園未悟身如幻，更把君臣論百骸。
再用前韻謝桃巷  其三 林希逸
山深林密樂吾真，從古吟人例是貧。參句似禪詩有眼，還丹無訣酒全身。我聞竹後癡猶甚，公見桃來思許新。有雁莫嫌時問訊，舊游諸老更何人。
閒題 林希逸
老守寒溪作逸民，未嘗憂道况憂貧。生涯寧薄吾無愧，分外求多天亦嗔。一點要須明不昧，萬緣總是假非真。有書數卷詩千首，便是人間了底人。
四和瀾字三首謝趙工部  其一 林希逸
汩汩難回既倒瀾，我今忘世漫游觀。雀羅生怕客驚散，魚笱長呼兒去看。笋蕨彌山求易足，園林到處入無闌。漁翁樵叟相過熟，一語何曾非意干。
四和瀾字三首謝趙工部  其二 林希逸
已分金門不可排，何須竹帛詔方來。囊收玉子開雲種，爐養金公候火灰。老見明時真樂只，身緣吾黨合歸哉。年豐處處炊烟好，追憶邊城嘆析骸。
四和瀾字三首謝趙工部  其三 林希逸
芋栗先生語最真，有園我亦未全貧。閒尋往事渾如夢，𢬵作清吟老此身。但愧淹才隨錦盡，何如韓思與花新。柞山集即杼山是，佛地中來有幾人。
山前山丹已見微紅 林希逸
一種村居富貴窮，多年饒潤謝天公。眼前黄白方吹盡，已放山丹蓓蕾紅。
再和效顰一首寄後村 林希逸
讀易伊誰見得真，能見富定不如貧。涪翁但冀天還眼，子厚何求愁化身。語燕殷勤如話舊，良苗次第又懷新。往來獨恨詩差少，便覺江山憔悴人。
用韻答徐古爲 林希逸
金問天南使，過門欲盡春。理談經獨妙，詩當札尤真。圖進知天喜，綸頒人日新。相思梁月在，吟望向江濱。
悼劉主簿 林希逸
忽傳哀訃淚難禁，憶在樗菴別至今。遺迹幾何留子墨，知音多是惜人琴。汝身汝伯相爲命，一死一生尤痛心。幸是棲鸞本無意，遽令題墓向空林。
雪峰藏叟過門見訪贈別一首 林希逸
山頭老漢老尤癯，忽謾溪干訪老夫。問訊輥毬思古宿，等閑隠几說今吾。多留舊日題詩在，近有寒泉答話無。握手依依還別去，十年一見只斯須。
看風穴語偶然有感 林希逸
一點關心道即非，到關心處又誰知。渠宗爲此猶垂涕，益信傍人不是癡。
偶得蝦醤懷所翁作 林希逸
送酒無如鮓醤宜，所翁舊以寶名之。看渠忽洒思翁淚，爲憶相呼得寶時。
平遠窗中作 林希逸
祠宇小窗西，松高柳尚低。垂垂青可愛，一带遶長堤。
夜立池邊作 林希逸
煩促耽凉夜，穹虛望碧霄。雲行迎月入，波動带星摇。
送黄檗老子住西禪 林希逸
賢哉斷際堂中老，法席新移向鳳山。妙選碧油翁具眼，相迎黄面佛開顔。老來得友如師少，別去伊誰伴我閒。十二峰頭明月在，不妨言句落人間。
雨後溪橋看水 林希逸
綠遍東西岸，田家亦喜晴。溪因急雨漲，雲放半山明。沙外看流勢，橋邊聽淺聲。向令平十里，應與剡爭名。
讀契嵩非韓三十首 林希逸
此緇何事與韓仇，可怪真如撼樹蜉。喚作辨才知汝誤，看成寐語使人羞。賜云日月無容毀，甫嘆江河不廢流。者也之乎三十首，千年貽笑幾時休。
送嶺口倉季高兄用後村韻  其一 林希逸
士能優即學，豈必爲貧驅。翁有三珠樹，兄如千里駒。敏知才脫穎，慈是德充符。鹽戶彫殘甚，殷勤爲掖扶。
送嶺口倉季高兄用後村韻  其二 林希逸
竈戶年年減，苛征可奈何。給符催起火，輸賦仰晴波。民困官誰察，兄賢政必和。雖云綱有本，久例剋除多。
雨中看山丹作 林希逸
簇簇團團似剪霞，雨中相對爲咨嗟。固知沾足遍宜稻，只恐淋漓解損花。
再和送嶺口倉季高兄二首  其一 林希逸
此客熬波去，初程宿暑驅。名家真鳳穴，內廄待龍駒。臺自催征課，官惟守信符。少留翁必召，溫國要康扶。
再和送嶺口倉季高兄二首  其二 林希逸
盡職隨高下，吾無問孰何。留看烹玉雪，入對麗金波。任大鹽中舉，官卑柳下和。當涂須刮目，父執故人多。
得浩書自維揚至京將歸矣 林希逸
汝渡長江後，南來北客稀。夢尋騎鶴處，愁對釣魚磯。淮僕行方半，京書報欲歸。抵家應一喜，稚女解牽衣。
讀侯官劉宰山居集一首 林希逸
琴思清於五柳陶，詞源浩浩似秋濤。落花未賦時爭價，香草曾吟處得騷。七字法傳山谷祕，數篇文比曼卿豪。衰年酷爲齊年喜，紫橐仙翁有鳳毛。
麒麟貓 林希逸
道汝含蟬實負名，甘眠晝夜寂無聲。不曾捕鼠祇看鼠，莫是麒麟誤託生。
賀劉尚書除龍圖閣學士 林希逸
名在先朝擅斗南，聖心求舊眷非凡。龍圖字足新三畫，鳳誥書來更幾函。指日即須携手上，耆年可但改頭銜。玉階正要康扶對，新渥相輝共引帆。
和前韻謝後村餉甘露團荔子一首 林希逸
日日親朋餉自南，比公所賜似仙凡。擅名甘露珠百顆，入手好風書一函。蘇老黄柑休立傳，半山紅柿莫分銜。金莖仙掌何曾得，要棗如瓜謾舉帆。
寄題京山書院 林希逸
天南勝處是京山，精舍新成數百間。柱石規模何整整，衣冠人物想班班。昌黎教法依然在，安定家聲喜復還。受用不窮書富貴，吾儕本領學曾顔。
送嚴陵教方汝楫用後村韻 林希逸
官是東萊初補處，諸生料得熟香名。縣知講席通三昧，合向明廷聽五英。君有奇才宜鳳翥，我安窮分樂鷗盟。鷄羣有鶴令人喜，伊昔翁曾共短檠。
所翁爲泳作小卷翫珠龍極其精妙賦翫珠吟一首追憶此友 林希逸
翁爲髯相小尤稀，此卷於今信絕奇。墨暈淺深行筆意，紅光上下吐珠時。名高擅世無他手，語硬盤空况此詩。散髮不知何處去，想應龍尾學騎箕。
用韻謝子真 林希逸
到了於魚真得計，從前飛鳥倦知還。低頭未羨居轅下，拙手何妨縮袖間。說偈不嫌如瀉水，著書豈必要藏山。漁翁學士皆閒夢，此事誰知若是班。
用韻謝子常 林希逸
輪雲世事去還來，老眼曾經見幾回。乍可洗心清浄社，何須覓句鬰孤臺。癡兒歸語差精進，野叟衰顔覺好開。一件却令人憤悶，秋陽驕橫勝恢台。
七月十二日作 林希逸
投閒不厭玩心珠，遮眼無他只舊書。得馬塞翁從喪馬，知魚濠叟且觀魚。三旬不雨田俱涸，一月先秋暑未除。此念却難排遣在，家無大小仰犂鋤。
七月苦旱 林希逸
遍走仙壇與九淵，三旬涸盡澗中泉。垤無鳴鸛嗟何及，古有刑鵝法孰傳。父守井槔形似鶴，兒歸市糴瘦於猿。旁人若識農家苦，糲飯藜羹直萬錢。
送泳宰安溪  其一 林希逸
好爲君王去字人，乃翁知汝耐清貧。求民疾痛當如子，有道絃歌是悅親。月解前期須趣辦，日生公事怕因循。掃除詩癖祗勤政，最急無如賦役均。
送泳宰安溪  其二 林希逸
邑小雖貧亦自嘉，遥知深僻似山家。我思宮錦袍如夢，汝向黄綢被放衙。守憶舊游須易事，吏存古意要無華。但令禾麥年年好，肯羨河陽一縣花。
送泳宰安溪  其三 林希逸
此邑先曾有美傳，雨晹仰佛令多賢。復齋名比太丘長，清水仁如姑射仙。廉白不慚居補處，精虔更爲祝豐年。殷勤辦此身心去，莫怕溪灘穩放船。
和王此山午寄虹字韻一首 林希逸
早氣如春夜即冬，操存要有主人公。斯翁枉向塵埃老，好我遥知臭味同。案上兩圖圓似月，毫端萬丈吐如虹。渠儂落處應誰會，未羨他家那一通。
和趙春谷南溪雙蓮二絕  其一 林希逸
蕖仙綵袂濕銀泥，共蔕分紅照碧溪。桃葉桃根雙姊妹，未應擬入句中題。
和趙春谷南溪雙蓮二絕  其二 林希逸
文耀祠前花滿池，花神爲谷獻珍奇。會看兩兩紅蓮炬，先遣秋風瑞入詩。
程君履以薛宰書見訪 林希逸
游歷江湖久，刊詩已百篇。梅花曾共笑，楊葉不難穿。樸厚如翁好，推敲何處傳。雀羅空自愧，爲我謝琴仙。
嘉禾瑞於丁卯此粟瑞於戊辰兩年之間嘉瑞迭見所産之地其名亦美琴化所感盛矣哉再賦此爲梯飈明府賀 林希逸
我貧冬舂苦不足，常時屢貸監河粟。大貧忍口活小貧，仰天但冀田中熟。去年已喜見嘉禾，今年得粟喜奈何。一莖六穗最奇者，四四三三云更多。禾生之鄉曰太平，粟生之里曰永福。天公此意豈偶然，拍手歌之仍鼓腹。憂國何人不願豐，太倉那得相因紅。但令此物如水火，酒肉如山八蜡通。人言此邦今樂土，長官於民如父母。曰暘曰雨天應之，叶氣嘉生有如許。長官寧非佛地人，三年一念何其仁。要知此瑞爲誰出，金粟如來箇後身。
二偈贈餘干震上人  其一 林希逸
芝雲深處遠携筇，行遍閩山訪野農。問老舊游諸大老，云渠識澗住依松。
二偈贈餘干震上人  其二 林希逸
老漆園仙數卷書，最佳公案是觀魚。濠梁水上寧無影，悟得應知我與渠。
九月山丹 林希逸
數本山丹似曉霞，多情戀戀野人家。自從五月至九月，還有三花或兩花。莫笑蕭疏同寂寞，早曾爛漫見紛華。籬邊黄菊今全未，且對芳樽拾墮葩。
月仲弟重九日慶七十 林希逸
自得齋中得樂全，對床白髮者希年。尚平債了閒無事，洛社交多譽獨賢。女嫁比隣來往密，醉忘巾櫛起居便。紫薇舊伴今如夢，喜插黄花壽阿連。
送丘進道入京 林希逸
孝慕三霜不脫衰，月評甚美况清才。爲貧遮日投竿去，得趣吟風講學來。翁豈常人嗟宰木，我嘗爲子指庭槐。有臯能賦誰噓送，莫使君王憶老枚。
送光澤蘇縣丞 林希逸
種花城裏談經席，三載何曾有束脩。別換頭銜聊佐邑，重拈手板向鄰州。松廳莫笑無公事，蕖幕時能致俊流。握手溪干留飲去，相思那肯靳書郵。